Internet Utiliti Ketiga

Untuk mendapatkan maklumat terkini, ikuti kami melalui Telegram

Cuba bayangkan sekiranya rumah baharu yang anda beli tidak mempunyai capaian internet? Sudah tentu, keadaan itu akan menyusahkan dan menyebabkan banyak gangguan kepada kehidupan seharian anda.

Hal ini bermakna, seseorang itu bukan sahaja tidak boleh melaksanakan aktiviti seharian mereka seperti mendapatkan maklumat terkini, membuat pembayaran bil air dan elektrik secara dalam talian dan membeli barangan keperluan.

Oleh itu, kerajaan menerusi Suruhanjaya Komunikasi dan Multimedia Malaysia (SKMM) telah melancarkan Pelan Jalinan Digital Negara atau ringkasnya JENDELA pada 29 Ogos 2020 lalu yang bertujuan untuk memastikan capaian internet dapat dinikmati oleh semua rakyat di negara ini. Pelaksanaan JENDELA yang diumumkan oleh Perdana Menteri, Tan Sri Muhyiddin Mohd Yassin, menjadi titik tolak penting dalam usaha memastikan liputan dan kualiti perkhidmatan jalur lebar yang lebih baik dapat disediakan kepada rakyat. Oleh itu, pihak industri perlu komited untuk mencapai sasaran yang ditetapkan di bawah JENDELA menerusi pendekatan secara berfasa, iaitu Fasa 1 (2020-2022) dan Fasa 2 (2022-2025). Di bawah Fasa 1 (2020-2022) projek JENDELA, berikut sasaran yang perlu dicapai:

Pelancaran Gerbang Sabah oleh Tan Sri Muhyiddin Mohd Yassin mengukuhkan komitmen kerajaan dan penyedia perkhidmatan telekomunikasi untuk memajukan kemudahan jalur lebar di seluruh Sabah melalui inisiatif JENDELA.

Sementara itu, bagi Fasa 2 (2023-2025), iaitu peralihan kepada generasi kelima (5G) akan disusuli selepas platform yang kukuh dalam Fasa 1 dapat dicapai, iaitu selaras dengan perancangan Rancangan Malaysia ke-12 (RMK-12).

Pada lewat tahun lalu, pihak SKMM telah mengemukakan cadangan kepada kerajaan negeri untuk memperkenalkan satu dasar yang merangkumi capaian internet sebagai sebahagian antara keperluan utiliti asas di kawasan perumahan. Pengerusinya, Dr. Fadhlullah Suhaimi Abdul Malek menjelaskan bahawa kemudahan tersebut adalah penting bagi mempercepatkan proses transisi negara kepada teknologi 5G, selain menangani isu mengenai pembinaan menara telekomunikasi.

“Penduduk mahukan perkhidmatan internet namun mereka tidak mahu menara telekomunikasi didirikan di belakang rumah mereka. Oleh hal yang demikian, satu cara untuk mempercepatkan proses berkenaan adalah dengan  kerajaan negeri menjadikan internet sebagai utiliti ketiga, sama seperti bekalan air dan elektrik,” katanya ketika menjadi tetamu dalam program Ruang Bicara terbitan BERNAMA TV, pada Oktober 2020.

Tambah  Fadhlullah, SKMM sentiasa bekerjasama dengan kerajaan negeri untuk mendapatkan pandangan, bantuan dan untuk mempercepatkan proses berkenaan. Banyak pihak sebenarnya yang berfikiran terbuka dan tampil membantu pihak industri dengan beberapa buah negeri telah melaksanakan beberapa dasar yang dapat membantu mencapai matlamat tersebut.

Apa-apa yang kita dapat pelajari sepanjang tempoh pandemik COVID-19 dan perubahan dalam pentadbiran kerajaan, peranan kerajaan negeri dan pihak berkuasa tempatan (PBT) adalah sangat kritikal dalam memastikan kelulusan dapat dipercepatkan agar hasrat menjadikan telekomunikasi sebagai utiliti ketiga dapat menjadi kenyataan. Dengan kerjasama yang diberikan, proses pembinaan infrastruktur dan meletakkan asas kepada transisi ke arah 5G juga akan dapat dipercepatkan.

Pada masa yang sama, kepantasan kerajaan negeri dan PBT dalam meluluskan permohonan akan memberikan impak positif kepada kemasukan lebih banyak pelaburan oleh syarikat telekomunikasi sekali gus mencetuskan kesan limpahan ekonomi kepada pembangunan sesebuah lokasi atau negeri.

Sementara itu, Menteri Komunikasi dan Multimedia Malaysia, Dato’ Saifuddin Abdullah, dalam satu hantaran di laman Facebooknya menyifatkan pengiktirafan internet sebagai utiliti ketiga pada pembentangan Belanjawan 2021 merupakan satu langkah yang tepat dan penanda aras penting dalam mempercepat kerja dan memperkukuh infrastruktur digital negara. Langkah berkenaan juga mampu menyelesaikan masalah terbesar penyediaan infrastruktur telekomunikasi di sesuatu kawasan ekoran kelewatan kelulusan kebenaran daripada PBT.

Dengan pengiktirafan ini juga, penggunaan internet dalam e-dagang, ekonomi gig dan pendidikan secara dalam talian meningkat dengan ketara sekali gus mempercepatkan lagi proses pendigitalan ke arah Revolusi Industri 4.0 (IR 4.0). Walau bagaimanapun, usaha untuk menjadikan internet sebagai utiliti ketiga tidaklah semudah yang dijangka. Menurut Saifuddin, terdapat beberapa faktor berkaitan kebenaran merancang (KM) seperti penyediaan rizab kemudahan komunikasi atau ruang khas, kebenaran menggunakan struktur pelbagai fungsi bagi mengoptimumkan penggunaan tanah dan penyelarasan perundangan, garis panduan dan kod teknikal perlu diberikan perhatian.

“Mana-mana pihak yang ingin memajukan kawasan perumahan, bandar, perindustrian dan sebagainya di kawasan PBT perlu mendapatkan kelulusan KM. Kelazimannya, pemaju menyediakan perancangan dua  utiliti, iaitu air dan elektrik, tetapi tidak semestinya merancang tentang capaian internet kerana hal ini tidak dikira sebagai utiliti. Perancangan ini hanya timbul setelah projek pembangunan siap dibina. Inilah faktor utama mengapa kerja infrastruktur digital mengambil masa yang lama untuk disiapkan,” katanya.

Lantaran itu, isu berkenaan telah dibawa ke mesyuarat Majlis Perancang Fizikal Negara ke-36 yang dipengerusikan oleh Perdana Menteri pada 27 Oktober 2020  dan mesyuarat bersetuju dengan permohonan yang dibuat oleh KKMM. Perkara tersebut merupakan sebahagian daripada cadangan KKMM untuk dimasukkan  dalam Garis Panduan Perancangan Infrastruktur (GPP-I) untuk memudahkan cara penyediaan infrastruktur digital.

GPP-I  akan dapat mengatasi tiga cabaran yang dihadapi dalam perancangan infrastruktur digital, iaitu tiada sumber rujukan bagi perancangan infrastruktur digital bagi pembangunan baharu, kelewatan penyediaan perkhidmatan komunikasi dan kos yang tinggi, masa yang lama serta bantahan pengguna. Melalui GPP-I,  akan dapat  mewujudkan tiga  manfaat kepada rakyat, iaitu rakyat akan mendapat perkhidmatan komunikasi yang lebih cepat, kapasiti yang lebih tinggi dan kualiti yang lebih baik.

Sesungguhnya, usaha untuk mendapatkan persetujuan kesemua negeri untuk mengiktiraf internet sebagai utiliti ketiga sedang giat dijalankan. Beberapa buah negeri, seperti Johor, Kedah dan Melaka telah memulakan proses bagi menguatkuasakan dasar berkenaan dan adalah diharapkan lebih banyak negeri lain akan mengorak langkah yang sama.


Cetusan Suara Generasi Muda dalam Debat Terbuka Keluarga Malaysia

Untuk mendapatkan maklumat terkini, ikuti kami melalui Telegram

Kuala Lumpur – Debat Terbuka Keluarga Malaysia yang diadakan di Aras Enam, Wisma DBP bersempena dengan Simposium Pengantarabangsaan Bahasa Melayu diteruskan untuk hari kedua, bermula pada pukul 10.00 pagi hari ini. Persembahan debat ini menampilkan 10 kumpulan daripada blok kerajaan dan pembangkang yang merupakan alumni debat dan penuntut institusi pengajian tinggi (IPT) serta pelajar sekolah terpilih dari seluruh negara.

Debat Terbuka Keluarga Malaysia pada pagi ini dimulakan dengan usul yang bertajuk “Demi Menjunjung Perkara 152, Mandat Penguatkuasaan Perlu Diberikan kepada DBP”. Usul ini menjadi persembahan untuk debat sesi pertama yang menampilkan pendebat daripada alumni IPT, iaitu Shahrulnizam Ahmad, Mohd Hafiz Hood dan Zaifila Farina daripada blok kerajaan; dan Azizul Hakim, Azri Zahier dan Mohamed Zulfadli selaku pembangkang; manakala tugas Yang Dipertua (YDP) digalas oleh Shameerul Samad.

Usul yang bertajuk “Semangat Kenegerian Penghalang Penyatuan Keluarga Malaysia” pula menjadi persembahan debat bagi sesi kedua dengan menyaksikan pendebat dari Sekolah Menengah Sains (SMS) Banting, iaitu Irdina Tihani, Irfan Danier dan Tengku Yasser sebagai blok kerajaan; dan Aiesya Salsabila, Ali Hydar dan Muhd Shah Iqbal daripada blok pembangkang. Sementara itu, Nur Insyirah bertindak sebagai YDP.

Kehangatan Debat Terbuka Keluarga Malaysia diteruskan dengan usul ketiga yang bertajuk “Representasi Kaum dalam Sektor Awam Mengukuhkan Keluarga Malaysia”,  yang menjadi pilihan penuntut Universiti Islam Antarabangsa Malaysia (UIAM) Pagoh, iaitu Ummi Khalilah, Syamsul Azam dan Muhd Arif Hakimi sebagai kerajaan, manakala pelajar dari SMS Selangor, iaitu Izhar Syahmi, Izz Ziqry dan Nurkhairiah Sofea pula bertindak sebagai pembangkang, dan Nur Suraya ditampilkan sebagai YDP.

Seterusnya, usul bertajuk “Anak Muda Kita Sudah Bijak Berpolitik” menjadi usul pilihan dalam sesi perdebatan pada petang ini. Usul ini dibentangkan oleh pelajar dari Maktab Melayu Kuala Kangsar (MCKK), iaitu Mohd Faris Fitri, Mohd Asrarudin dan Mohamad Irfan di pihak kerajaan. Sementara itu, pelajar dari Sekolah Seri Puteri (SSP), iaitu Damia Qistina, Wan Nur Ashela dan Damia Qaisara berada di pihak pembangkang. Usul ini dipengerusikan oleh Alif Najmi.

Sebagai penutupan sesi perdebatan pada petang ini, penuntut dari Universiti Pertahanan Nasional Malaysia (UPNM) dan Universiti Malaya (UM) masing-masing bertindak sebagai blok kerajaan dan pembangkang yang membahaskan usul bertajuk “Perang Dagang: Tindakan Berkecuali Menguntungkan”. UPNM diwakili oleh Nur Insyirah, Syamir Aizuddin dan Danial Haikal, manakala UM pula diwakili oleh Nur Zannah, Ahmad Shamel dan Mohd Nadjwan, dan tugas YDP disandang oleh Akmal Hariz.

Usul yang dibentangkan pada hari kedua Debat Terbuka Keluarga Malaysia membuktikan bahawa generasi muda mampu menyuarakan cetusan pendapat yang berkaitan dengan isu semasa yang sedang berlaku di dalam negara mahupun isu antarabangsa. Debat Terbuka Keluarga Malaysia bakal melabuhkan tirai pada 24 Mei 2022 dengan lebih banyak usul yang akan dikupas dan diperbincangkan.


Deposit Individu di UAE Meningkat

Dubai, deposit individu di bank UAE terus meningkat pada suku terakhir tahun 2020 meskipun terdapat banyak cabaran ekonomi yang disebabkan oleh pandemik COVID-19.  Menurut portal Arab News, Bank di UAE mencatatkan deposit individu sebanyak 13 bilion dirham ($3.5 bilion) pada suku keempat tahun lalu. Jumlah ini menaikkan baki deposit terkumpul kepada 493.9 bilion dirham.

Bank pusat itu mengatakan bahawa deposit ini menyumbang sebanyak 26.2 peratus daripada jumlah baki pelaburan yang berjumlah sebanyak 1.89 trilion dirham pada akhir tahun 2020. Peningkatan ini berlaku ketika banyak bank di rantau ini terpaksa berhadapan dengan krisis kesihatan global yang menyaksikan banyak perniagaan dan peminjam individu terpaksa berjuang untuk membayar pinjaman.


Sukarelawan Dicari

Semua pihak dijemput untuk menjadi sukarelawan dalam Program Imunisasi COVID-19 Kebangsaan (PICK) dengan memohon menyertai inisiatif Malaysia Vaccine Support Volunteers (MyVac), bermula hari ini.

Badan Bertindak Imunisasi COVID-19 (CITF) memaklumkan, pendaftaran MyVac boleh dibuat melalui laman web www.myvac.com.my, yang bertujuan untuk membantu petugas barisan hadapan dalam urusan penyampaian vaksin kepada penerima.

MyVac terbuka kepada semua rakyat Malaysia berumur 18 tahun ke atas serta sihat tubuh badan dan mereka boleh mendaftar satu daripada dua kategori yang ditawarkan, iaitu sebagai sukarelawan am atau sukarelawan perubatan. Sukarelawan MyVac akan ditugaskan di Pusat Pemberian Vaksinasi (PPV) di seluruh negara. Mereka juga boleh memilih lokasi dan masa mengikut kelapangan masing-masing. Menurut kenyataan yang dikeluarkan oleh Kementerian Belia dan Sukan (KBS), satu sesi latihan secara maya juga akan diberikan kepada sukarelawan yang memenuhi kriteria yang dicari.

Terdahulu, inisiatif MyVac dilancarkan Menteri Sains, Teknologi dan Inovasi merangkap Menteri Penyelaras PICK, Khairy Jamaluddin. Majlis pelancaran itu dihadiri oleh Pengerusi Kebangsaan Persatuan Bulan Sabit Merah Malaysia (PBSM) yang juga Tunku Temenggong Kedah, Datuk Seri Diraja Tan Sri Dr Tunku Puteri Intan Safinaz Almarhum Sultan Abdul Halim Mu’adzam Shah; Menteri Kesihatan, Datuk Seri Dr. Adham Baba; Menteri Belia dan Sukan, Datuk Seri Reezal Merican Naina Merican dan Menteri Pengajian Tinggi, Datuk Seri Dr. Noraini Ahmad.


Vaksin COVID-19: Alami Kesan Serius, Singapura Beri $2000

Penerima vaksin COVID-19 di negara jiran, Singapura yang mengalami kesan kesihatan serius akibat pemvaksinan COVID-19 boleh membuat permohonan untuk menerima bantuan kewangan bermula esok, 17 Mac 2020.

Menurut Kementerian Kesihatan (MOH) Singapura, permohonan di bawah Program Bantuan Kewangan Kecederaan Vaksin (VIFAP) bagi pemvaksinan COVID-19 itu perlu dihantar bersama-sama dengan maklumat perubatan oleh doktor yang merawat mereka.

The Straits Times melaporkan bahawa sebuah panel klinikal bebas akan menyemak semua permohonan tersebut untuk melihat sejauhmanakah kesan yang dialami dan perkaitannya dengan vaksin yang yang diterima individu yang terlibat.

Walau bagaimanapun, jumlah bayaran tersebut boleh dituntut sekali sahaja dan akan diberikan berdasarkan betapa teruknya kesan vaksin tersebut terhadap kesihatan penerimanya. Mereka yang  menuntut pula perlu dirawat di hospital dan menerima rawatan perubatan. Sebaik-baik sahaja mereka pulih daripada kesan kesihatan tersebut, mereka layak menerima sebanyak $2000 atau kira-kira RM6100.

Sementara itu, mereka yang memerlukan rawatan unit pergantungan tinggi  atau rawatan intensif dan kemudian pulih akan menerima sebanyak $10 000 (RM30 500). Penerima vaksin yang meninggal dunia atau mengalami kecacatan yang teruk dan tetap akibat pemvaksinan akan menerima $225 000 (RM68 800).


Myanmar Menangis Lagi

Untuk mendapatkan maklumat terkini, ikuti kami melalui Telegram

Apalah maknanya kuasa tanpa rakyat dan siapalah rakyat tanpa kuasa. Ungkapan ini barangkali dapat menjelaskan apa-apa yang sebenarnya sedang berlaku di Burma selepas tahun 1947 hingga tragedi terkini, iaitu pada 1 Februari 2021. Garis mula 1948 merupakan lembaran penting yang menggambarkan pengorbanan pejuang kemerdekaan dalam melestarikan sebuah negara tradisional kepada sebuah persyarikatan moden dengan nama baharu, iaitu Myanmar.

Nama seperti Jeneral Ne Win, Aung San, U Nu dan U Saw, menjadi jalur cerita kisah perjuangan politik Myanmar yang berlangsung selama 73 tahun lalu dan kini masih menghiasi perjuangan politik rakyatnya pada hari ini. Peristiwa rampasan kuasa dengan episod penentangan bukanlah perkara baharu. Maka, untuk melihat bagaimana keadaan konflik ini berlangsung dengan begitu lama, haruslah kita membuka lembaran sejarah penubuhan negara ini. Myanmar melalui tiga fasa pembentukan perlembagaan negara moden, iaitu fasa pertama tahun (1947 – 1962), fasa kedua (1973 – 974) dan fasa ketiga (1998 – 2008).

Selepas merdeka pada tahun 1948, perlembagaan pertama digubal oleh seorang Hakim Mahkamah Tertinggi Burma, iaitu Chan Htoon. Perlembagaan ini bermodelkan negara kesatuan sosialis. Hal ini menggantikan  Akta Burma 1935 yang dibentuk oleh British dan Perlembagaan Burma semasa Pendudukan Jepun. Dalam tempoh 14 tahun fasa pertama, aliran politiknya berkembang melakar dengan pelbagai ranjau. Peranan Jeneral Ne Win yang menjadi Ketua Turus Angkatan Tentera atau dikenali sebagai Tatmadaw banyak terpalit dengan pelbagai konspirasi, rahsia sulit dan aktiviti tentera rahsia yang terus terpendam bersama-sama beliau selepas menghembus nafas yang terakhir dalam tahanan rumah pada usia 92 tahun.

Selepas merdeka pada tahun 1948, negarawan dan politikus U Nu menerajui pemerintahan Myanmar. Beliau menjadi Perdana Menteri yang pertama. Pada 4 Januari 1948, Myanmar dengan rasminya menjadi negara berdaulat dengan penubuhan kabinet kerajaan berparlimen.

Sebelum kisah bahagia ini muncul, tragedi berdarah Aung San mencemarkan kewibawaan politik negara pagoda emas itu. Aung San yang merupakan bapa kepada Aung San Suu Kyi, ditembak mati oleh sekumpulan askar bersama-sama lapan orang menteri kabinet ketika mengadakan mesyuarat pertama selepas parti politik Anti-Fascist People’s Fredom League (AFPFL) yang ditubuhkannya menang dengan 176 daripada 210 kerusi pada Pilihan Raya  Umum Myanmar 1947.

Kekecohan dan ketidakpuasan hati pemimpin politik terhadap peristiwa itu diredakan melalui pengumuman tentera tentang hasil siasatan mengenai peristiwa berdarah berkenaan. Galon U Saw, seorang pemimpin Burma sebelum kemerdekaan didakwa melakukan komplot pembunuhan tersebut. Selepas dibicarakan, U Saw tidak mengakui perbuatannya itu. Walau bagaimanapun, mahkamah mendapati beliau bersalah dan dihukum.

Kemudian, episod rampasan kuasa Junta bermula pada 2 Mac 1962. Ne Win yang diangkat menjadi Pengerusi Majlis Revolusi Kesatuan memulakan plot rampasan kuasa dengan membubarkan parlimen. Kudeta ini dikatakan sebagai rampasan kuasa aman kerana tidak ada pertumpahan darah direkodkan. Pengerusi Majlis Revolusi ini kemudiannya mengambil alih negara dan menjadi rejim pemerintah baharu selepas menggantung perlembagaan negara serta membubarkan badan perundangan.

Peristiwa itu mencetuskan rasa tidak puas hati dalam kalangan golongan cendekiawan dan pelajar. Tunjuk perasaan dan demonstrasi pelajar Universiti Rangoon dipandang sepi oleh Junta. Begitu pun, hasil intipan polis rahsia telah mengenal pasti rancangan gerakan bawah tanah yang dikenali sebagai tentera Teh Susu yang  melakukan rusuhan di seluruh negara.

Ne Win kemudiannya mengeluarkan arahan supaya askar menggempur Universiti Ranggon. Peristiwa Julai 1962 itu menyebabkan pertempuran berlaku antara pelajar dengan askar Junta. Askar telah melepaskan tembakan terhadap pelajar yang berhimpun, kemudian memusnahkan bangunan kesatuan pelajar. Kecaman dunia terhadap tindakan Ne Win itu menyebabkannya cuba mengelakkan diri dengan ke luar negara atas tujuan membuat pemeriksaan kesihatan. Sekembalinya daripada lawatan luar negara, jeneral kuku besi ini menubuhkan Parti Sosialis Burma (BSPP). Dia kemudiannya mengisytiharkan BSPP sebagai parti tunggal. Berikutan itu, Majlis Revolusi Kesatuan dibubarkan dan Republik Sosialis Myanmar diperkenalkan. Alasan junta, demokrasi berparlimen tidak sesuai diamalkan dan model negara kebajikan sosialis diperlihatkan kepada rakyat.

Selama 26 tahun memerintah (1962-1988), rakyat menanggung kesengsaraan yang tidak tertanggung. Pentadbiran negara yang ekstrem dan berasaskan nasionalisme melampau serta pengurusan ekonomi secara autarki, iaitu pengasingan ekonomi dari dunia luar menjadikan negara seribu pagoda ini mundur. Kerajaan pusat yang memerintah hampir muflis dengan rizab nilai simpanan wang negara berada pada jumlah 20 hingga 35 juta sahaja sekitar tahun 80-an. Inflasi menekan rakyat. Petani dipaksa menjual hasil tanaman dengan harga yang murah. Separuh daripada peruntukan belanjawan negara, dikhususkan untuk perkhidmatan Junta dan memperkukuhkan ketenteraan.

Plot penentangan rakyat tetap berterusan. Sejak tahun 1962 hingga pertengahan 1980-an, pemimpin politik ditindas dan diketepikan hak bagi mengawal penentangan. Pemerhati Pertubuhan Bangsa-Bangsa Bersatu (PBB) menjadi saksi pencerobohan hak asasi manusia. Badan dunia itu cuba menasihati Junta supaya fokus kepada pembangunan ekonomi serantau daripada terus menekan hasrat rakyat. Malangnya, sikap keras kepala Junta menyebabkan bumi emas ini menjadi negara paling mundur seperti yang tercatat dalam satu kenyataan yang dikeluarkan oleh PBB pada tahun 1988. Pernyataan itu menyinggung hati Ne Win dan menyebabkan beliau meletakkan jawatan. Tidak berapa lama selepas itu, gerakan penentangan besar-besaran tercetus dengan menyaksikan pertempuran orang awam dengan Tatmadaw (nama rasmi angkatan tentera Myanmar). Tentera menembak dan mencederakan penunjuk perasaan. Kesannya, sebanyak 3000 orang terkorban. Malah ramai lagi yang hilang dan tidak dapat dikesan kerana tidak rekod.

Ekoran peristiwa hitam itu, revolusi 8-8-88 (rusuhan anti tentera pada 8 Ogos 1988) memulakan langkah dengan menonjolkan pimpinan Aung San Suu Kyi  untuk mendapatkan semula hak rakyat dengan menubuhkan kerajaan demokrasi berparlimen. Perjuangan ini dipandang penting oleh Pertubuhan Negara-negara Asia Tenggara (ASEAN) terutamanya kerajaan Malaysia.

Walaupun pertubuhan ini meletakkan pendirian tidak masuk campur urusan dalaman sesebuah negara anggota, namun usaha damai melalui jalan perbincangan dan diplomasi diatur antara semua pihak yang terlibat bagi menjamin kesejagatan dan kesejahteraan di rantau ini. Pada akhirnya, resolusi rakyat berjaya membawa fasa ketiga perlembagaan yang berteraskan politik pelbagai parti dengan bertunjangkan demokrasi. Hal ini ditegakkan melalui Arahan Pemansuhan Perlembagaan 1974 dengan menubuhkan Majlis Pemulihan Undang-undang dan Ketertiban Negara (SLORC) oleh Jeneral Saw Muang. Usaha pemulihan konstitusi negara berdemokrasi semakin berhasil. Namun begitu, Junta meletakkan asas tidak logik pada perlembagaan baharu dengan menetapkan 20 peratus kerusi perwakilan rakyat di parlimen harus diberikan kepada Tatmadaw. Ternyata tiada cahaya kecil di hujung terowong yang diharapkan oleh rakyat.

Penubuhan Parti Liga Kebangsaan Demokratik (National League Democratic) (NLD) yang dipimpin oleh Aung San Suu Kyi akhirnya berjaya membentuk kerajaan awam pertama selepas puluhan tahun berjuang menentang undang-undang drakonian Junta.

Di balik kemenangan ini, tersimpan duri yang bakal menusuk daging. sejarah berulang kembali. Detik rampasan kuasa Junta dimulakan kembali. Pada kali ini, alasan sama diberikan, iaitu mencari keadilan bagi memulihkan kedaulatan negara selepas dikatakan pilihan raya umum pada  November 2020, dicemari dengan penipuan dan tidak sah. Sepantas kilat, Junta Min Aung Hlaing bertindak menubuhkan Majlis Pentadbiran Negara dengan 11 orang anggota bagi mengisytiharkan darurat selama setahun.

Tanggal 1 Februari 2021, akhbar antarabangsa melaporkan Junta Tatmadaw melumpuhkan semua sistem komunikasi di negara berkenaan dan menahan 400 orang ahli parlimen, iaitu beberapa jam sebelum parlimen bersidang. Berita itu mengejutkan pemimpin ASEAN. Bimbang akan krisis yang lebih buruk berlaku, Setiausaha Agung ASEAN menjemput sidang khas diadakan secara maya bagi membincangkan pergolakan berkenaan.

Pemerhati hak asasi manusia PBB di Myanmar, Nada al-Nashif, juga mengeluarkan kenyataan bahawa tindakan Junta itu tidak sah dan melanggar hak asasi manusia kerana menidakkan hak rakyat untuk menubuhkan kerajaan awam yang demokratik.

Sementara itu, ASEAN menggunakan saluran diplomasinya bagi memujuk junta untuk akur dengan tekanan antarabangsa. Junta disarankan supaya mengutamakan aspirasi dan kehendak rakyat yang memilih negara demokrasi berparlimen.

Jika tindakan Junta Min dibiarkan berlarutan, hal ini bakal meruntuhkan hubungan perdagangan penting tiga blok, iaitu ASEAN bersama-sama Eropah, Amerika dan China. Pendirian ASEAN yang lebih liberal dijangka bakal membuka jalan penyelesaian apabila Pengerusi ASEAN mengemukakan tiga cadangan untuk meleraikan kebuntuan krisis ini. Cadangan pertama adalah dengan jemputan Myanmar, ASEAN menubuhkan sekumpulan pakar dalam pilihan raya untuk membantu negara itu merapatkan jurang yang wujud dalam pilihan raya lalu. Kedua, Myanmar dapat mempertimbangkan cadangan agar Setiausaha Agung dan Pengerusi ASEAN dapat mengunjungi negara itu dan diberikan akses kepada semua pihak yang terlibat bagi tujuan perbincangan dan semua menteri luar ASEAN dapat mengetahui penglibatan mereka secepat mungkin. Ketiga adalah dengan penubuhan Troika ASEAN mengenai Myanmar bersama-sama rakan antarabangsa secara kolektif. Semua cadangan Troika akan dikongsi dengan Myanmar.

Antara sedar dengan tidak, sejarah lama perlu ditutup dan tidak diulang lagi. Begitulah pendirian Malaysia yang menyokong penuh usaha dan aspirasi rakyat yang mahukan kerajaan demokrasi berparlimen yang telus dan memajukan negara tanpa undang-undang Drakonian. Meskipun hasrat ini menjadi dasar dan lidah utama pemimpin ASEAN lain, namun sejauh manakah institusi Tatmadaw berani berubah dan pemimpin tertinggi Tatmadaw mengubah pendirian institusi tentera daripada setia, taat dan patuh hanya pada junta, kepada kesetiaan kepada rakyat dan negara.

Keadaan Tatmadaw yang begitu menjadikan rukun negara ini tidak seimbang dan pincang kerana institusi ini sepatutnya menjadi pelindung yang mengutamakan keselamatan rakyat dan negara. Namun begitu telah terheret sebagai entiti ancaman kepada rakyat dan negara. Sejauh manakah rakyat Myanmar berani untuk terus melakukan reformasi, hanya masa yang menentukan angin perubahan itu akan berlaku atau sebaliknya.


Bidang Kuasa Mahkamah Syariah Dicabar, Apakah Penyelesaiannya?

Untuk mendapatkan maklumat terkini, ikuti kami melalui Telegram

Pada  Ogos 2019 lalu, seorang lelaki Muslim berusia 35 tahun  dihadapkan pertuduhan di Mahkamah Tinggi Syariah Selangor atas kesalahan cuba melakukan seks luar tabii dengan pasangannya (seorang lelaki lain) pada November 2018 di sebuah rumah, di Bandar Baru Bangi, Selangor.  Tertuduh mengaku tidak bersalah. Pertuduhan ini dibuat di bawah seksyen 28 Enakmen  Jenayah Syariah (Selangor) 1995, yang menyatakan seperti yang berikut –

“Mana-mana orang yang melakukan persetubuhan bertentangan dengan hukum tabii dengan mana-mana lelaki, perempuan atau binatang adalah melakukan suatu kesalahan, dan apabila disabitkan boleh didenda tidak melebihi lima ribu ringgit atau dipenjarakan selama tempoh tidak melebihi tiga tahun atau disebat tidak melebihi enam sebatan atau dihukum dengan mana-mana kombinasi hukuman itu”.

Inti pati jenayah ini ialah satu persetubuhan luar tabii, sama ada dengan seorang lelaki, perempuan atau haiwan, manakala hukuman yang boleh dijatuhkan ke atas tertuduh sekiranya sabit kesalahannya, merupakan hukuman maksimum yang dibenarkan di bawah undang-undang – iaitu berasaskan formula 3:5:6 (penjara tiga tahun, denda lima ribu ringgit dan enam sebatan).

Hukuman maksimum ini menunjukkan betapa “kerdilnya” status mahkamah syariah negeri jika dibandingkan dengan bidang kuasa mahkamah sivil di negara ini. Hukuman maksimum ini ditentukan oleh Akta Mahkamah Syariah (Bidangkuasa Jenayah) 1984, yang merupakan pembaharuan kepada undang-undang lama sebelumnya, iaitu Akta Mahkamah Syariah (Bidangkuasa Jenayah) 1965 (Akta 355). Kedudukan Mahkamah Syariah negeri di bawah Akta 355 itu lebih teruk lagi kerana hukuman maksimum yang boleh dikenakan hanyalah penjara enam bulan atau denda RM1000 atau kedua-duanya sekali.

Kembali kepada kes jenayah takzir di Selangor itu, tertuduh kemudiannya telah merujuk kesnya (pada 28 November 2019) kepada Mahkamah Persekutuan untuk mencabar kuasa perundangan kerajaan Selangor. Tertuduh memohon mahkamah mengisytiharkan seksyen 28 itu sebagai tidak sah kerana bertentangan dengan Perlembagaan Persekutuan.

Setelah satu tahun berlalu, pada 14 Disember 2020, Mahkamah Persekutuan menyatakan persetujuannya dengan mendengar hujah daripada semua pihak sebelum membuat keputusan. Setelah mendengar hujah tersebut, pada 25 Februari lalu, Mahkamah Persekutuan sebulat suara mengisytiharkan seksyen 28 itu tidak sah kerana badan perundangan Negeri Selangor tidak ada kuasa membuat undang-undang mengenai perkara yang disebutkan dalam Senarai Persekutuan (Senarai 1) Jadual Kesembilan Perlembagaan Persekutuan.

Mengikut Mahkamah Persekutuan, kesalahan yang disebutkan dalam seksyen 28 Enakmen Jenayah Syariah Negeri Selangor itu wujud dalam Undang-undang Persekutuan, iaitu seksyen 377 dan 377A Kanun Keseksaan. Seksyen 377 ialah kesalahan “buggery with an animal” (persetubuhan luar tabii dengan binatang), manakala seksyen 377A ialah kesalahan “carnal intercourse against the order of nature” (persetubuhan luar tabii dengan manusia).  Hukuman di bawah Kanun Keseksaan itu adalah jauh lebih berat (bersifat penyeksaan) daripada hukuman yang disebutkan dalam seksyen 28 (yang hanya bersifat mengajar dan menginsafkan, bukan menyeksakan).

Peguam yang mewakili kerajaan  Selangor telah berhujah bahawa seksyen 28 itu adalah sah kerana Senarai 2 Jadual Kesembilan menyatakan bahawa badan perundangan negeri boleh membuat undang-undang mengenai kesalahan terhadap “the precepts of Islam”. Oleh itu, mengikut hujah itu lagi, kedua-dua kesalahan ini (jenayah takzir di bawah Enakmen Jenayah Syariah Selangor dan jenayah persetubuhan luar tabii di bawah Kanun Keseksaan) boleh wujud bersama-sama (“co-exist”).

Pada hemat saya, hujah peguam bagi kerajaan Selangor ini ada merit, tetapi malangnya ditolak oleh Mahkamah Persekutuan yang menyatakan bahawa kuasa perundangan Selangor itu terbatas (dihadkan) oleh ayat yang berbunyi  “except in regard to matters included in the Federal List” (kecuali mengenai perkara-perkara yang termasuk dalam Senarai Persekutuan).

Tegas Mahkamah Persekutuan lagi, akibat ayat “preclusion clause” (fasal pengecualian) itu, badan perundangan negeri tidak dibenarkan mewujudkan apa-apa undang-undang mengenai perkara yang ada dalam Senarai Persekutuan.  “Criminal law and procedure” merupakan Item empat dalam Senarai satu (Senarai Persekutuan).

Peguam pihak kerajaan Selangor juga berhujah bahawa seksyen 28 dalam Enakmen di Selangor itu berbeza daripada seksyen 377 dan 377A dalam Kanun Keseksaan. Hujah ini juga ditolak sebagai tidak relevan. Mahkamah Persekutuan menegaskan bahawa apa-apa yang penting bahawa jenayah yang disebutkan dalam seksyen 28 itu (disebutkan) dalam Senarai Persekutuan.  Mahkamah Persekutuan menegaskan bahawa sekalipun kesalahan dalam seksyen 28 itu merupakan satu kesalahan terhadap “precepts of Islam”, hal itu tetap tidak boleh “wujud bersama” dengan kesalahan yang disebutkan di bawah Undang-undang Persekutuan.

Apakah keputusan Mahkamah Persekutuan pada 25 Februari lalu  merupakan satu penafian kepada kuasa perundangan kerajaan  Selangor, sekali gus memberikan tempias negatif kepada bidang kuasa Mahkamah Syariah negeri? Banyak dalam kalangan pengamal undang-undang syariah di negara ini yang berasa begitu.

Mengikut Presiden Persatuan Peguam-peguam Muslim Malaysia (PPMM), Datuk Zainul Rijal Abu Bakar, keputusan Mahkamah Persekutuan itu membuka ruang kepada sesiapa sahaja untuk  mencabar peruntukan jenayah syariah yang lain pada masa akan datang. Meluahkan rasa dukacitanya, Zainul menambah bahawa keputusan itu akan menjejaskan kedudukan undang-undang syariah berkaitan kes liwat di negeri lain disebabkan peruntukan yang sama wujud juga di negeri lain. “Walaupun Mahkamah Persekutuan hanya menyatakan seksyen 28 sahaja yang tidak sah, hal itu akan membuka ruang kepada sesiapa sahaja pada masa depan untuk mencabar peruntukan yang lain,” ujar Zainul

Mengulas keputusan ini, dalam kolumnya di sebuah akhbar harian, Zainul menyatakan bahawa pada waktu ini penghakiman itu memadamkan kuasa Dewan Undangan Negeri menggubal kesalahan liwat kerana diputuskan berada  dalam kuasa Parlimen. Siapa tahu pada satu hari nanti, akan juga dicabar kesalahan jenayah syariah yang lain seperti berjudi, minum arak, berpakaian tidak sopan, sumbang mahram dan banyak lagi?

Pada akhirnya, Dewan Undangan Negeri akan hanya mampu menggubal undang-undang kesalahan melanggar perintah agama Islam, manakala mahkamah syariah pula akan hanya mengadili kes kekeluargaan sahaja. Apa-apa yang disebutkan Zainul itu tidak mustahil boleh berlaku.

Jika kita baca kandungan Enakmen Jenayah Syariah Selangor dengan teliti, kita akan dapati bahawa kandungannya mengandungi empat jenis kesalahan – iaitu kesalahan berhubung aqidah (kategori pertama), kesalahan berhubung kesucian agama Islam dan institusinya (kategori kedua), kesalahan berhubung kesusilaan (kategori ketiga), dan kesalahan lain yang dikategorikan sebagai “kesalahan pelbagai” (kategori keempat). Kesalahan jenayah takzir persetubuhan luar tabii (di bawah seksyen 28) terletak dalam kategori ketiga.

Kesalahan yang disebutkan dalam kategori pertama adalah seperti pemujaan salah, takfir dan menyebarkan doktrin palsu.   Kesalahan yang disebutkan dalam kategori kedua adalah seperti mempersendakan ayat al-Quran dan hadis, menghina atau menyebabkan dipandang hina Agama Islam, mencemarkan tempat ibadat, menghina pihak berkuasa agama, mengeluarkan pendapat yang bertentangan dengan fatwa, mengingkari perintah mahkamah, berjudi, minum bahan yang memabukkan, tidak menghormati Ramadan, tidak solat Jumaat, tidak membayar zakat atau fitrah.

Kesalahan yang disebutkan dalam kategori ketiga adalah seperti melakukan sumbang mahram, pelacuran, muncikari, persetubuhan luar nikah, hubungan jenis antara orang yang sama jantina, persetubuhan luar tabii, khalwat, lelaki berlagak seperti perempuan dan perbuatan tidak sopan di tempat awam. Kesalahan yang disebutkan dalam kategori keempat termasuklah memujuk lari perempuan bersuami, qazaf, dan penyalahgunaan tanda halal.

Seksyen 28 dalam Enakmen Jenayah Syariah Selangor itu telah wujud sebagai satu kesalahan takzir (تعزير) selama 25 tahun  dan keputusan Mahkamah Persekutuan pada 25 Februari lalu merupakan pertama kali diisytiharkan tidak sah dan terbatal – bukan kerana hal itu menyalahi hukum syarak, menyalahi al-Quran, hadis atau mana-mana fatwa, tetapi hanya kerana hal itu bertentangan dengan Perlembagaan  Persekutuan.

Seksyen 28 Enakmen Jenayah Selangor tidak ada ruang dalam landskap perundangan negara kerana Mahkamah Persekutuan enggan membenarkan hal itu “wujud bersama” dengan undang-undang persekutuan di bawah satu bumbung yang sama (Perlembagaan Persekutuan) disebabkan fasal pengecualian (exclusion clause) dalam Perlembagaan Persekutuan tidak mengizinkannya.

Saya sempat berbual mengenai isu ini sedikit masa lalu dengan seorang Ketua Pendaftar Mahkamah Syariah di sebuah negeri. Saya berbisik kepadanya untuk segera  menghubungi rakan sekerjanya di Majlis Agama Islam Negeri dan Jabatan Agama Islam Negeri agar mereka boleh bergabung tenaga menyemak dan menilai semula semua peruntukan perundangan syariah negeri bagi tujuan mengelakkan lebih banyak lagi peruntukan lain dicabar oleh pihak tertentu pada masa hadapan.

Pada 27 Februari lalu, media melaporkan bahawa Jawatankuasa Teknikal Undang-undang Syarak dan Sivil Jabatan Kemajuan Islam Malaysia (JAKIM) telah diarahkan berbincang dan melakukan penambahbaikan undang-undang syariah di negara ini, khususnya mengenai kesalahan jenayah takzir syariah.

Mengikut Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad al-Bakri, Jawatankuasa tersebut akan berunding dengan semua pihak berkuasa negeri dan pihak yang berkepentingan dalam usaha memperkasakan dan menyeragamkan undang-undang syariah di negara ini.

Soalnya kini, sementara semua perkara ini dirancang akan dilakukan, apakah Pendakwa Syarie Selangor telah menyerahkan fail kes jenayah ini kepada Pendakwa Raya supaya pada suatu hari nanti tertuduh dalam kes ini boleh diheret ke Mahkamah Tinggi sivil dan dituduh di bawah Kanun Keseksaan? Sekiranya tertuduh boleh lepas begitu sahaja disebabkan keputusan Mahkamah Persekutuan pada 25 Februari lalu, maka tragedi berulang dan berlaku sekali lagi.

Profesor Datuk Salleh Buang ialah mantan Peguam Persekutuan di Jabatan Peguam Negara.


DIDIK TV Meningkatkan Akses Pendidikan

Untuk mendapatkan maklumat terkini, ikuti kami melalui Telegram

Inisiatif Kementerian Pendidikan Malaysia (KPM) yang memperkenalkan saluran khusus TV Pendidikan, iaitu DidikTV  merupakan antara usaha terbaik kerajaan dalam meningkatkan akses  dan membantu pelaksanaan Pengajaran dan Pembelajaran di Rumah (PdPR).

DidikTV KPM  yang dilancarkan oleh Perdana Menteri, Tan Sri Muhyiddin Mohd Yassin pada 17 Februari lalu antara lain adalah bermatlamat untuk mewujudkan saluran  yang khusus dan berkualiti untuk semua murid dan pelajar di seluruh negara. Pengisian kandungan DidikTV KPM yang padat dan bersiaran pada setiap hari untuk tempoh 12 jam, iaitu bermula pada pukul 7.00 pagi hingga 12.00 tengah malam dapat memberikan manfaat yang amat besar kepada peningkatan pembelajaran murid dan pelajar di seluruh negara.

Umum mengetahui bahawa sesi persekolahan pada tahun 2020 dan pada awal tahun 2021 terjejas akibat pandemik COVID-19 yang melanda seluruh negara. Oleh itu, untuk mengekang penularan wabak ini, kerajaan memutuskan untuk melaksanakan Perintah Kawalan Pergerakan (PKP) yang bermatlamat untuk memutuskan rantaian COVID-19. Maka, mahu tidak mahu sesi persekolahan di seluruh negara terpaksa ditangguhkan dan takwim persekolahan diubah semula setelah mengambil kira situasi terkini kes jangkitan COVID-19 di seluruh negara.

Oleh itu, KPM menjadikan DidikTV KPM sebagai alternatif terbaik untuk memastikan  PdPR boleh ditonton menerusi saluran 107 di MYTV, saluran 147 di ASTRO dan saluran ntv7 di TV UNIFI. Bagi set TV Digital Bersepadu (iDTV) yang menggunakan antena, carian saluran DidikTV KPM boleh dilakukan menerusi penalaan automatik.

DidikTV KPM turut dilihat sebagai usaha merealisasikan agenda Revolusi Industri 4.0 dengan menjadikan teknologi sebagai pemboleh ubah yang strategik untuk memacu produktiviti negara serta memperkasa warga pendidik untuk lebih berkemahiran dan pakar dalam menyampaikan kandungan pembelajaran secara kreatif berteraskan kurikulum serta kokurikulum KPM.

Usaha KPM mewujudkan DidikTV KPM merupakan antara langkah terbaik bagi memastikan murid dan pelajar  yang terdiri daripada pelbagai latar belakang, sama ada di kawasan bandar, luar bandar mahupun kawasan pedalaman dapat memanfaatkan PdPR.

Pengenalan saluran DidikTV KPM memberikan peluang yang luas kepada murid dan pelajar khususnya dari keluarga isi rumah pendapatan terendah (B40) untuk mengikuti pelajaran yang lebih selesa dan yang lebih penting memudahkan pemahaman murid dan pelajar terhadap subjek yang diajar. Hal ini  lebih-lebih lagi apabila banyak pihak melihat sistem pengajaran  DidikTV KPM  sebagai pendekatan yang paling hampir dengan pembelajaran dan pengajaran di dalam bilik darjah secara bersemuka. Hal ini dikatakan demikian kerana, penampilan guru di kaca TV yang  berpakaian kemas (seperti ketika hadir ke sekolah) sedikit banyak dapat mengembalikan suasana pembelajaran secara bersemuka.

Meskipun sesi persekolahan tahun 2021 telah bermula pada 1 Mac yang lalu, namun banyak pihak melihat bahawa DidikTV KPM perlu diteruskan. Hal ini kerana banyak pihak yakin bahawa DidikTV KPM akan dapat berperanan sebagai PdPR yang mampu menyokong dan pemacu kecemerlangan pembelajaran secara bersemuka.    Menurut rekod, data menunjukkan bahawa sebanyak 95 peratus isi rumah di luar bandar mempunyai televisyen di rumah. Maka, DidikTV KPM mempunyai capaian yang lebih meluas untuk PdPR berbanding dengan PdPR yang memerlukan capaian internet sehingga sering menimbulkan polemik apabila terdapat pelajar di luar yang terpaksa masuk  ke dalam hutan untuk mendapatkan capaian internet. selain itu, isi kandungan yang disiarkan dalam DidikTV KPM bukan sahaja mampu menarik minat murid dan pelajar, tetapi DidikTV KPM juga diyakini dapat memperkasakan ilmu yang merangkumi kehidupan, didik hibur, program antarabangsa, dan mengasah kemahiran  penyampaian dalam kalangan murid dan pelajar.

Suasana pembelajaran melalui DidikTV KPM tidak akan menjejaskan  tahap pencapaian dan  pengetahuan pelajar dan murid jika guru dan ibu bapa turut berperanan penting dalam memberikan perhatian terhadap usaha untuk menjayakan matlamat DidikTV KPM. Tidak dinafikan bahawa murid dan pelajar pada hari ini telah terdedah  dengan pembelajaran secara dalam talian yang merupakan kebiasaan baharu yang telah diadaptasi daripada “persekolahan pascapanemik COVID-19”. Oleh itu, bukanlah menjadi masalah besar jika DidikTV KPM turut menjadi sebahagian daripada kebiasaan baharu yang diteruskan sehingga pandemik COVID-19 benar-benar berakhir atau DidikTV KPM boleh sahaja dijadikan sebagai platform untuk persediaan pembelajaran secara digital seperti yang disuarakan oleh Perdana Menteri dalam ucapan Setahun Malaysia Prihatin pada 1 Mac lalu.

Oleh itu, guru dan ibu bapa perlu memainkan peranan yang penting dalam membantu  menjadikan  pembelajaran DidikTV KPM dapat benar-benar menarik minat murid dan pelajar khususnya di luar bandar. Proses PdPR menerusi DidikTV KPM pastinya akan dapat dilaksanakan dengan lebih berkesan berbanding dengan pembelajaran secara dalam talian yang sering terganggu disebabkan liputan internet yang lemah.

Tidak dapat dinafikan DidikTV KPM memerlukan daya kreativiti dan inovasi guru sejajar dengan perkembangan dunia pendidikan pada hari ini. Hal ini dikatakan demikian kerana guru yang berpengalaman dalam bidang masing-masing pastinya akan mampu menarik perhatian murid dan pelajar dengan kaedah baharu yang lebih mudah difahami.  Oleh itu, bagi memastikan keberkesanan DidikTV KPM, peranan dan sokongan semua pihak termasuk ibu bapa amat penting agar generasi muda mendapat manfaat daripada pendekatan baharu yang dilaksanakan oleh kerajaan.


Dinamika Kepimpinan Wanita dalam Pembangunan Negara

Kebangkitan wanita dalam bidang politik banyak dipengaruhi oleh gerakan feminisme di Eropah pada Zaman Pencerahan, Revolusi Perancis dan Revolusi Amerika yang dipelopori oleh Lady Mary Wortley dan Marquis de Condorcet.

Pada asasnya, gerakan politik militan wanita bermula di Britain pada tahun 1903 dengan pembentukan Women’s Social and Political Union (WSPU) yang diketuai oleh Emmeline Pankhurst. Antara pelopor gerakan wanita yang tersohor di Eropah ialah Susan B. Anthony, Sojourner Truth dan Emily Davidson.

Gelombang yang dibawa oleh gerakan feminisme ini turut melanda beberapa buah negara lain seperti Ireland, Sepanyol dan Switzerland. Gerakan ini membawa pemikiran baharu bahawa wanita perlu bergerak seiring dengan kedudukan dan status lelaki dalam politik, sosial dan ekonomi. Kesannya, desakan gerakan feminisme ini berjaya membuka lembaran baharu kepada wanita dan merubah dominasi budaya patriakal di serata dunia. Pada tahun 1918 umpamanya, Great Britain memberikan hak mengundi kepada wanita berusia 30 tahun ke atas dan kemudiannya diturunkan kepada 21 tahun ke atas pada tahun 1928. Begitu juga dengan negara lain seperti New Zealand yang memberikan hak mengundi kepada wanita pada tahun 1893, Soviet Union (1917), Australia (1902), Finland (1906) dan Norway (1913).

Namun begitu, berbeza daripada konteks perjuangan wanita di negara dunia ketiga termasuk Malaysia, gerakan politik wanita Malaysia telah bermula seawal tahun 1940-an lagi melalui pergerakan Kaum Ibu. Wanita Malaysia berjuang dengan meniup semangat nasionalisme dalam kalangan kaum ibu untuk bersama-sama menentang arus kolonialisme penjajah. Selain itu, pergerakan feminisme di Malaysia juga berjuang menuntut kesamarataan antara lelaki dengan wanita dalam partisipasi politik dan sebagai pembuat keputusan di sektor awam dan swasta. Maka, lahirlah beberapa kumpulan pergerakan wanita dalam bidang politik seperti Angkatan Wanita Sedar (AWAS) yang diasaskan oleh tokoh wanita bersemangat antipenjajah seperti Tan Sri Aishah Ghani, Datin Sakinah Junid dan Shamsiah Pakeh. Selain politik, wanita juga menubuhkan pergerakan sukarelawan di bawah Pertubuhan Bukan Kerajaan (NGO) seperti Young Women Association (1907), Women Teachers Union (1929) dan Women Institute (1952).

Kesinambungan perjuangan wanita pascamerdeka giat ditunjangi Majlis Kebangsaan Wanita Malaysia (NCWO) yang begitu berperanan dalam memartabatkan kaum wanita di samping memperjuangkan hak mereka. Sejak diasaskan pada tahun 1963 oleh Tan Sri Kamsiah Ibrahim, NCWO diterajui oleh tokoh wanita hebat seperti Tun Fatimah Hashim, Datuk F.R. Bhupalan, Puan Sri Janaki Athi Nahappan dan Puan Sri Fatimah Hamid Don. Hingga kini, terdapat sebanyak 125 NGO bernaung di bawah NCWO yang memperjuangkan pelbagai isu mengenai wanita terutamanya dalam konteks sosial, politik, ekonomi, budaya dan intelektual.

Sejak merdeka, pelbagai usaha telah dilakukan oleh kerajaan untuk menyerlahkan potensi diri wanita dalam memacu pembangunan negara. Namun begitu, Indeks Jurang Gender Malaysia yang mengukur perbezaan pencapaian antara wanita dengan lelaki dalam empat bidang utama, iaitu kesihatan, pendidikan, ekonomi dan politik masih tidak mencapai tahap memuaskan dalam beberapa sektor. Malaysia berjaya merapatkan jurang antara wanita dengan lelaki dalam subindeks kesihatan (0.95) dan pendidikan (1.0). Pencapaian ini dinyatakan dengan jelas dalam Global Gender Gap Report 2020 yang memperlihatkan enrolmen pelajar wanita di peringkat pendidikan tertiari berada pada tahap 49.9 peratus, iaitu satu pencapaian yang lebih baik berbanding dengan lelaki (40.7 peratus).

Namun demikian, usaha masih perlu dipertingkatkan untuk merapatkan jurang antara wanita dengan lelaki dalam subindeks ekonomi (0.71) dan politik (0.10). Jurang gender yang ketara dalam subindeks ekonomi dipengaruhi oleh Kadar Penyertaan Tenaga Buruh (KPTB) wanita pada suku keempat tahun 2019 (56.1 peratus), iaitu lebih rendah berbanding dengan lelaki (81.1 peratus). Kedudukan skor yang rendah dalam subindeks politik memberi maksud representasi wanita dalam bidang politik masih belum menampakkan kekuatannya. Oleh itu, tidak hairanlah mengapa Global Gender Gap Index 2020 (GGGI) meletakkan Malaysia pada kedudukan ke-104 daripada 153 buah negara yang ditinjau.

Realitinya, penguasaan politik wanita masih terlalu jauh untuk mencapai tahap 30 peratus seperti yang dipersetujui oleh negara anggota Pertubuhan Bangsa-Bangsa Bersatu (PBB) dan konvensyen antarabangsa seperti Beijing Declaration and Platform for Action dan Convention on the Elimination of All Forms of Discrimination Against Women (CEDAW). Hingga Januari 2021, representasi wanita dalam bidang politik hanyalah pada tahap 14.9 peratus berbanding dengan lelaki (85.1 peratus). Malahan dalam kelompok negara-negara ASEAN, Malaysia berada pada tangga kesembilan (0.677) daripada 10 buah negara dengan Myanmar (0.655) berada pada tangga terakhir. Urutan skor bagi negara-negara ASEAN yang lain menurut GGGI 2020 ialah Filipina (0.781), Laos PDR (0.731), Singapura (0.724), Thailand (0.708), Indonesia (0.700), Vietnam (0.700), Kemboja (0.694) dan Brunei (0.686).

Secara tidak langsung, laporan oleh GGGI ini memberikan maklumat bahawa kerajaan perlu mempertingkat usaha untuk memperkasakan potensi diri wanita khususnya dalam aspek ekonomi dan politik. Dasar seperti Dasar Mesra Keluarga, 30 Peratus Wanita Sebagai Pembuat Keputusan, dan penyediaan pusat jagaan kanak-kanak di tempat kerja perlu mempunyai mekanisme kawalan yang lebih berkesan untuk memastikan pelaksanaan dasar ini mencapai objektifnya. Dasar yang diperkenalkan hendaklah diterjemahkan menjadi realiti terutamanya dasar 30 Peratus keterlibatan wanita sebagai pembuat keputusan, dengan memberikan perhatian khusus terhadap sektor ekonomi dan politik.

Usaha untuk memperkasakan wanita telah dimaktubkan sebagai sebahagian daripada agenda utama kerajaan sejak pelancaran Pelan Kebangsaan Malaysia pada awal tahun 1980-an lagi. Komitmen kerajaan terhadap pembangunan wanita di negara ini terus diperkasakan melalui pelan pembangunan yang ditambah baik secara lebih tersasar.

Pada tahun 2004, kerajaan mengumumkan perlaksanaan dasar 30 peratus keterlibatan wanita memegang jawatan kepimpinan utama dan sebagai pembuat keputusan di sektor awam. Pelaksanaan polisi ini menyaksikan penglibatan wanita pada peringkat kepimpinan dan pembuat dasar di sektor awam meningkat kepada 37.6 peratus pada Mei 2019 berbanding dengan 18.8 peratus pada tahun 2004. Keberkesanan wanita menerajui kepimpinan utama negara membuka mata kerajaan untuk memperluas dasar 30 peratus keterlibatan wanita sebagai pembuat keputusan ke sektor korporat. Ibarat bulan jatuh ke riba, pelancaran polisi ini memberikan impak yang sangat signifikan terhadap keberadaan wanita dalam sektor korporat. Kesannya, penglibatan wanita sebagai ahli lembaga pengarah di 100 buah syarikat berkaitan dengan kerajaan yang tersenarai di Bursa Malaysia meningkat kepada 26.4 peratus pada tahun 2019 berbanding dengan 19.2 peratus pada tahun 2017. Dalam pada itu, Rancangan Malaysia Kesebelas (RMK-11) 2016 ‒ 2020 membuka ruang kepada wanita untuk lebih aktif dalam pasaran buruh apabila KPTB wanita dinaikkan kepada 56.5 peratus pada tahun 2020 berbanding dengan 54.3 peratus (2016).

Kemampuan wanita sebagai pembuat keputusan terbukti apabila semakin banyak wanita menggalas tugas utama kepimpinan negara. Tan Sri Dr. Zeti Akhtar Aziz ialah satu nama besar dalam bidang ekonomi dan tokoh yang menjadi inspirasi bukan sahaja kepada wanita malahan juga lelaki. Sementara itu, pelantikan Tan Sri Profesor Dr. Mazlan Othman sebagai Pengarah Hal Ehwal Angkasa Lepas PBB di Vienna, Austria, dari Oktober 1999 hingga Jun 2001 juga membuka mata dunia akan kemampuan wanita Malaysia dalam bidang sains. Nyata sekali, pelantikan ini bukan sahaja memberikan pengiktirafan kepada wanita, malahan juga kepada Malaysia khususnya.

Namun begitu, di balik pelbagai pengiktirafan terhadap kepimpinan dan ketokohan wanita di negara ini, masih banyak wanita yang ditindas dan dinafikan hak mereka. Buktinya, kes penderaan, penipuan, penindasan dan jenayah seks terhadap wanita masih lagi menjadi topik utama media arus perdana. Diskriminasi gender dalam bidang pekerjaan masih ketara dan menjadi isu yang perlu terus diperjuangkan. Hal ini jelas apabila Jabatan Perangkaan Malaysia (JPM) mendapati, kadar upah yang diterima oleh wanita adalah lebih rendah, iaitu sebanyak RM93.20 bagi setiap RM100.00 yang diperoleh lelaki. Senario ini wajar ditangani dengan berkesan kerana wanita mengisi sebahagian daripada jumlah keseluruhan populasi Malaysia dan dunia.

Di samping itu, statistik JPM juga memperlihatkan Kadar Luar Tenaga Buruh Wanita (4882.5) pada suku tahun pertama tahun 2020 adalah lebih tinggi berbanding dengan lelaki (2280.7). Istilah Luar Tenaga Buruh merujuk bilangan penduduk yang tidak dikelaskan sebagai bekerja atau menganggur, iaitu suri rumah, pelajar (termasuk mereka yang akan melanjutkan pelajaran), mereka yang telah bersara atau tidak berkeupayaan dan mereka yang tidak berminat untuk mencari pekerjaan. Persoalannya, mengapakah banyak wanita memilih untuk menjadi suri rumah atau tidak bekerja? Mungkinkah wanita sudah bosan dengan diskriminasi di tempat kerja yang lebih berpihak kepada lelaki sedangkan komitmen yang diberikan adalah lebih tinggi?

Pun begitu, sumbangan wanita sebagai pemain industri dalam pelbagai bidang sememangnya memberikan impak yang besar terhadap pembangunan negara. Bermula dari pascakemerdekaan hingga era Wawasan 2020, nama wanita Malaysia semakin menyerlah di persada antarabangsa. Dr. Farah Shaheera Roslan umpamanya, telah dianugerahkan NHS Leadership Academy Award dan dicalonkan untuk British Muslim Award atas kebolehannya mencipta hijab pakai buang bagi membolehkan para petugas wanita Muslim memasuki dewan bedah.

Dalam bidang sukan pula, nama Datuk Nicol Ann David sememangnya terlalu unggul di mata dunia. Beliau ialah wanita Asia pertama yang menduduki tangga pertama dunia dalam sukan skuasy. Beliau ialah satu-satunya rakyat Malaysia dan Asia yang meraih Anugerah Atlet Terunggul Sepanjang Zaman oleh Persatuan Sukan Dunia Antarabangsa dengan menewaskan 23 calon lain pada Februari 2021.

Di samping itu, Dr. Amalina Che Bakri juga ialah antara figura yang menjadi kebanggaan rakyat Malaysia. Kegigihan beliau mengatur rawatan untuk membantu bayi berusia 10 bulan, Ainul Mardhiah Ahmad Safiuddin,  yang menghidap Germ Cell Tumour untuk mendapatkan rawatan di London sememangnya membanggakan seluruh rakyat Malaysia. Amalina turut tersenarai sebagai antara 10 doktor pakar pelatih pembedahan terbaik United Kingdom dan kini berkhidmat sebagai pendaftar pembedahan umum di Penjagaan Kesihatan Kolej Imperial London. Figura seperti yang dinyatakan di atas ialah barisan generasi muda yang meneruskan kewibawaan tokoh wanita yang terlebih dahulu bersinar di persada antarabangsa seperti Tan Sri Dr. Jemilah Mahmood, Tan Sri Michelle Yeoh, Dato’ Lim Phaik Gan dan Datin Paduka A. Mangalam.

Setelah negara mencapai kemerdekaan, wanita semakin berani berpolitik dan melibatkan diri dalam proses pilihan raya. Perjuangan pergerakan kebangsaan seperti AWAS yang dipelopori oleh Tan Sri Aishah Ghani dan Kaum Ibu oleh Datin Putih Mariah Ibrahim merintis jalan kepada wanita untuk melebarkan sayapnya dalam bidang politik pada hari ini. Tan Sri Fatimah Hashim ialah wanita pertama yang dilantik memegang portfolio dalam Kabinet Malaysia. Beliau dilantik sebagai Menteri Kebajikan Am Malaysia dari 20 Mei 1969 hingga akhir Februari 1973. Semangat juangnya terpamer jelas apabila beliau bersama-sama penduduk tempatan berarak menentang Malayan Union sambil mendukung anak kecil dan mengheret tangan anak yang besar. Manakala Aishah ialah wanita pertama yang dilantik sebagai senator dan yang kedua memegang jawatan menteri apabila dilantik sebagai Menteri Kebajikan Am pada tahun 1972.

Pada hari ini, terdapat banyak ahli politik wanita menerajui beberapa portfolio penting dalam Kerajaan Malaysia seperti Datuk Seri Dr. Noraini Ahmad, Datuk Halimah Mohamed Sadique dan Datuk Zuraida Kamaruddin. Malahan, Pilihan Raya Umum ke-14 mencatatkan sejarah tersendiri dalam pentas politik negara apabila Datuk Seri Dr. Wan Azizah Wan Ismail menjadi wanita pertama yang dinobatkan sebagai Timbalan Perdana Menteri Malaysia. Kepimpinan wanita dalam bidang politik sekali lagi mendapat pengiktirafan apabila Dato’ Sri Azalina Othman Said dilantik sebagai wanita pertama menggalas jawatan Timbalan Yang di-Pertua Dewan Rakyat pada 13 Julai 2020.

Pada masa ini, ruang politik di serata dunia adalah lebih kondusif kepada lelaki. Stigma masyarakat yang lebih mendukung kepimpinan lelaki menyebabkan penyertaan wanita dalam politik masih rendah berbanding lelaki. Menurut rekod oleh Inter-Parliamentary Union (IPU), hanya 51 daripada 192 buah negara mencapai sasaran 30 peratus penyertaan wanita dalam politik dunia. Malaysia berada pada kedudukan ke-146 dengan kadar 14.9 peratus. Kadar penglibatan wanita yang rendah di peringkat kepimpinan tertinggi negara akan menyebabkan keputusan yang dibuat mengenai isu-isu berkaitan dengan wanita terutamanya, kurang menepati kehendak dan kemahuan audiens sasaran.

Umum mengetahui, kehadiran tokoh politik seperti Tan Sri Rafidah Aziz, Tan Sri Napsiah Omar, Datuk Dr. Siti Zaharah Sulaiman dan Datin Paduka Rahmah Othman banyak memberikan impak kepada pembangunan negara. Pembentukan Dasar Wanita Negara menjadi bukti kewibawaan wanita dalam menyuarakan pandangan di peringkat parlimen. Dasar Wanita Negara diperkenalkan pada tahun 1989 untuk mengarusperdanakan penyertaan wanita dalam pembangunan negara.

Mungkinkah pada suatu hari nanti, rakyat bersuara dan memilih wanita untuk menduduki tampuk tertinggi kepimpinan negara? Di Britain umpamanya, pelantikan Margaret Thatcher sebagai Perdana Menteri pada tahun 1979 meninggalkan kesan mendalam kepada negara itu. Margaret Thatcher telah diberi gelaran “Iron Lady” oleh seorang wartawan Soviet atas kehebatan beliau menangani konflik Perang Dingin dan Perang Falklands. Kejayaan beliau membangunkan ekonomi Britain yang mengalami kemerosotan pada masa itu membuatkan beliau dipilih untuk terus menerajui Britain pada penggal kedua.

Sementara itu, kemenangan besar Jacinda Arden dalam pilihan raya umum New Zealand pada Oktober 2020 sekali lagi meletakkan beliau sebagai Perdana Menteri buat penggal kedua setelah dilantik buat pertama kalinya pada tahun 2017. Keupayaan Arden memerangi pandemik COVID-19 sehingga New Zealand diisytiharkan sebagai negara terawal bebas daripada COVID-19 pada gelombang pertama telah meletakkan beliau sebagai antara pemimpin politik yang dikagumi masyarakat dunia. Selain itu, kepimpinan beliau yang disifatkan sebagai mesra Islam jelas dipamerkan sewaktu beliau menangani krisis tragedi berdarah di Masjid Kilbirnie.  Ekoran daripada peristiwa hitam itu, beliau meminda undang-undang pemilikan senjata yang diguna pakai New Zealand. Malah beliau juga lantang bersuara mengutarakan isu yang menyentuh pusat rehabilitasi Xinjiang di China yang menindas penduduk minoriti Muslim Uighur serta permasalahan penduduk Rohingya di Myanmar. Ketokohan Arden memimpin New Zealand dan mendepani pelbagai konflik telah meniup gelombang kepimpinan politik wanita generasi muda di pentas politik dunia seperti Sanna Marin (Finland) dan Silveria Jacobs (Sint Maarten). Selain itu, dunia juga menyaksikan ketokohan wanita di arena politik dan sebagai pemimpin negara melalui kepimpinan Benazir Bhutto, iaitu wanita pertama yang memimpin sebuah negara Muslim pascakolonial dan Sirimavo Bandaranaike yang menjadi wanita pertama di dunia dilantik sebagai Perdana Menteri (Sri Lanka) pada tahun 1960 – 1965 dan tahun 1970 – 1977.

Walaupun Malaysia mempunyai pemimpin politik wanita yang berkaliber dan bersuara lantang, namun belum ada bayangan bahawa Malaysia akan diterajui oleh pemimpin wanita. Sedangkan negara jiran seperti Singapura, Thailand, Indonesia dan Filipina, masing-masing mencatat sejarah tersendiri diterajui oleh tokoh hebat seperti Halimah Yacob, Yingluck Shinawarta, Megawati Soekarno Putri dan Gloria Macapagal Arroyo. Adakah Malaysia akan dipimpin oleh wanita hebat seperti ini pada masa hadapan? Sudah pastinya banyak perubahan yang perlu dilakukan oleh kerajaan dan parti politik dalam usaha mencipta sejarah baharu untuk meletakkan wanita duduk di kerusi nombor satu dalam barisan Kabinet Malaysia.


Golongan Muda Hidap Penyakit Buah Pinggang Tertinggi

Untuk mendapatkan maklumat terkini, ikuti kami melalui Telegram

Pesakit kegagalan fungsi buah pinggang di Malaysia dijangka mencecah 106 ribu orang menjelang tahun 2040. Menurut kata Ketua Pengarah Kesihatan, Tan Sri Dato’ Dr. Noor Hisham Abdullah, sebanyak 30 peratus daripada jumlah itu merupakan golongan muda berusia bawah 45 tahun. Hal ini sudah pasti akan mendatangkan impak negatif kepada sosioekonomi negara.

“Hingga hari ini terdapat kira-kira 40 ribu orang pesakit kegagalan fungsi buah pinggang yang sedang mendapatkan rawatan dialisis di seluruh negara. Kajian mendapati bahawa kira-kira 8000 orang pesakit baharu disahkan pada tahun 2018 dan trend ini meningkat pada saban tahun. Jika hal ini berterusan, maka jumlah pesakit yang perlu dialisis akan mencecah 106 ribu pada tahun 2040,“ katanya ketika merasmikan Hari Buah Pinggang Sedunia Peringkat Kebangsaan 2021 secara maya, pada 13 Mac 2021.

Sementara itu, sebanyak 61 peratus pesakit baharu yang memerlukan rawatan dialisis menghidap diabetes. Enam belas peratus pula menghidap tekanan darah tinggi yang berpunca daripada tabiat pemakanan dan gaya hidup tidak sihat.

Oleh itu Kementerian Kesihatan Malaysia (KKM) telah menggiatkan kempen penjagaan buah pinggang oleh Perkhidmatan Nefrologi KKM, Persatuan Nefrologi Malaysia dan Yayasan Buah Pinggang Kebangsaan Malaysia. Antara aktiviti yang dijalankan termasuklah saringan ujian berkala penyakit buah pinggang dan penglibatan orang awam sebagai Duta Ginjal.


PBAKL 2021: Pesta Buku dalam Talian Terbesar di Malaysia

Kementerian Pendidikan Malaysia (KPM) bersama-sama Majlis Buku Kebangsaan Malaysia (MBKM) menyambut baik saranan Perdana Menteri, Tan Sri Muhyiddin Mohd Yassin, melalui Rangka Tindakan Ekonomi Digital Malaysia dan inisiatif My Digital dalam usaha memperkasakan pertumbuhan ekonomi digital bagi menyokong pertumbuhan ekonomi industri perbukuan, menerusi penganjuran Pesta Buku Antarabangsa Kuala Lumpur (PBAKL) 2021 secara dalam talian.

PBAKL 2021 yang merupakan pesta buku dalam talian terbesar di Malaysia akan diadakan pada 19 Mac hingga 4 April 2021 dan merupakan penganjuran edisi kedua yang diadakan di negara ini. Penganjuran pesta buku ini telah berjaya menarik lebih 135 penyertaan dalam kalangan penggiat industri buku â€“ peningkatan sebanyak 279 peratus berbanding dengan penyertaan 48 buah syarikat dan penerbit buku pada tahun lalu.

Penganjuran PBAKL 2021 secara dalam talian ini merupakan inisiatif MBKM bagi membaik pulih ekonomi industri perbukuan negara yang terjejas akibat penularan pandemik COVID-19. Justeru, MBKM pada tahun ini menyasarkan sekurang-kurangnya sebanyak 100 ribu unit jualan buku dan berharap agar Pemerkasaan Ekonomi Digital ini dapat membantu hala tuju industri perbukuan ke arah mendepani cabaran agar lebih kekal kompetitif dengan kesedaran perubahan persekitaran, khususnya akibat penularan pandemik COVID-19.

Orang awam yang ingin menyertai pesta buku antarabangsa ini boleh membuat pembelian buku melalui pautan: www.shopee.com/klibf2021.


Impak Banci Malaysia 2020: Jayakan Pembangunan Lestari 2030

Sama ada kita sedari atau tidak, kadar pertumbuhan penduduk Malaysia yang tinggi dicatatkan sejak lebih 50 tahun lalu sebenarnya telah memberikan impak yang besar terhadap wajah kelestarian pembangunan negara hari ini meliputi sektor pendidikan, kesihatan, keselamatan, infrastruktur dan sosial masyarakat kita.

Berpandukan Laporan Banci Penduduk dan Perumahan Malaysia 2020 bertajuk: Evolusi Penduduk Malaysia, perkembangan dan pertumbuhan penduduk di Malaysia berlaku secara dramatik sejak zaman penjajahan (1890-an), seterusnya kian meningkat dalam tempoh lima dekad lalu nyata memberikan kemakmuran ekonomi sehingga membolehkan masyarakat menikmati kehidupan yang lebih baik.

Laporan Evolusi Penduduk 2020 menyebut bahawa Malaysia mencatatkan anggaran jumlah penduduk sebanyak 32.6 juta pada tahun 2019 berbanding dengan 32.4 juta orang pada tahun 2018. Jumlah ini merangkumi sebanyak 29.4 juta orang atau 90.2 peratus dalam kalangan warganegara dan 3.2 juta orang atau 9.8 peratus bukan warganegara.

Perangkaan pada tahun 2019 itu menunjukkan bahawa penduduk lelaki melebihi penduduk perempuan. Penduduk lelaki meningkat daripada kadar 16.7 orang (2018) kepada 16.8 juta (2019). Penduduk perempuan turut meningkat daripada 15.7 juta (2018) kepada 15.8 juta orang bagi tempoh yang sama. Penduduk lelaki melebihi penduduk perempuan dalam kumpulan umur muda (0 – 14 tahun) dan umur bekerja (15 – 64 tahun). Sebaliknya penduduk perempuan melebihi penduduk lelaki dalam kumpulan umur tua (65 tahun dan lebih), iaitu 1.13 juta orang perempuan dan 1.06 juta orang lelaki.

Berdasarkan statistik Jangkaan Hayat Malaysia 2019, bayi yang lahir pada tahun 2019 dijangka boleh hidup hingga umur 74.5 tahun. Jangka hayat perempuan ialah 77.4 tahun bagi perempuan dan 72.7 tahun bagi lelaki. Jangka hayat ini akan terus meningkat dari tahun ke tahun.

Tinjauan Ekonomi Malaysia 2020 menyaksikan penduduk Malaysia dijangka akan meningkat pada kadar 1.42 peratus daripada 32.6 juta pada tahun 2019 kepada 38.1 juta pada tahun 2030. Sesuatu yang perlu diambil perhatian ialah Malaysia akan mencapai status negara menua pada tahun 2030 berdasarkan unjuran yang dibuat oleh Pertubuhan Bangsa-Bangsa Bersatu (PBB).

PBB menjangkakan sebanyak 15 peratus daripada penduduk Malaysia pada tahun 2030 terdiri daripada mereka yang berusia 60 tahun ke atas dan dikategorikan sebagai warga emas, iaitu kumpulan penduduk yang tidak memberikan sumbangan yang besar kepada produktiviti negara terutamanya sektor ekonomi.

Mengapakah begitu penting data seperti ini kepada kerajaan? Sebenarnya, data kependudukan, jantina, perumahan, isi rumah dan pendapatan sangat penting kepada kerajaan untuk menyediakan keperluan asas kepada 32.6 juta rakyatnya. Hal itulah sebabnya mengapa banci penduduk ini perlu dijayakan pada setiap lima tahun sekali yang bertujuan untuk mengenal pasti saiz, taburan, komposisi dan ciri sosioekonomi kependudukan serta perumahan negara kita.

Untuk rekod, Malaysia tidak pernah gagal menjalankan aktiviti Banci Penduduk dan Perumahan Malaysia yang dilakukan pada setiap dekad sejak tahun 1970. Malaysia mencatatkan jumlah penduduk sebanyak 10.4 juta pada tahun 1970 berasaskan data banci yang dijalankan pada era tersebut. Hal ini bermakna Malaysia telah melakukan lima kali banci dalam tempoh 30 tahun lalu dan kali keenam pada Julai 2020.

Untuk banci kali keenam ini, kerajaan telah memperkenalkan kaedah Malaysia Integrated Population Census System (MyIPCS), iaitu ke arah memodenkan MyCensus 2020. Sistem berbanci berpusat dan komprehensif ini dengan peningkatan dan penambahbaikan ciri pembancian secara elektronik (e-Census) menyediakan satu rangka kerja bersepadu yang meliputi pengumpulan, analisa dan penyebaran data yang kompleks.

Oleh itu, pelaksanaan MyIPCS dalam banci 2020 memberikan manfaat kepada kedua-dua pengumpulan data dan responden bagi memastikan semua penduduk di seluruh negara diliputi melalui gerakan banci. Beberapa soalan tambahan mengenai butiran perumahan, kesihatan, gaya hidup dan hubungan sosial juga dimasukkan dalam Banci 2020 bagi memenuhi corak gaya hidup masyarakat.

Malah, menurut Pesuruhjaya Banci Penduduk dan Perumahan Malaysia, Datuk Seri Mohd. Uzir Mahidin, Banci Penduduk merupakan satu aktiviti yang sangat penting yang dilaksanakan oleh kebanyakan negara di seluruh dunia termasuk Malaysia. Sebagai rekod, negara kita berada di tangga keenam populasi Asia Tenggara, manakala Malaysia menduduki tangga ke-42 daripada 193 buah negara di dunia yang memiliki rekod sistematik populasi penduduknya. Selain Malaysia, negara jiran yang turut menjalankan Banci Penduduk tahun lalu ialah Filipina, Indonesia dan Singapura.

“Selain menyediakan statistik penduduk dan perumahan yang terperinci dan komprehensif  mengikut ciri demografi dan sosioekonomi penduduk pada satu-satu masa, banci pada kali ini juga menyediakan maklumat asas untuk memantau Agenda Pembangunan Lestari 2030 yang merangkumi komitmen untuk membasmi kemiskinan, kesamarataan, kelestarian alam sekitar dan memastikan semua penduduk diliputi,” jelas beliau.

Hasilnya, kerajaan berjaya memperoleh data yang lebih baik selaras dengan kemajuan teknologi dan perubahan gaya hidup rakyat Malaysia, pengumpulan maklumat banci secara dalam talian diperkenalkan menerusi Portal Banci dan aplikasi mudah alih.

Melalui Banci Malaysia 2020, sebanyak 11.7 juta atau 36 peratus daripada 32.7 juta penduduk negara ini selesai dibanci meliputi 3.9 juta tempat kediaman. Daripada dapatan 11.7 juta orang penduduk yang direkodkan, warganegara Malaysia mencatatkan sebanyak 97.4 peratus berbanding dengan bukan warga negara (2.6 peratus).

Namun begitu, akibat penular pandemik  COVID-19, fasa kedua Banci 2020 (secara bersemuka) yang bermula pada 7 hingga 24 Oktober 2020 lalu terpaksa dijadualkan semula kepada 20 Januari hingga 6 Februari 2021 lantaran Perintah Kawalan Pergerakan (PKP) di seluruh negara.

Akta Banci 1960 (disemak 1969) mewajibkan semua orang awam untuk mengambil bahagian dan menjawab semua soalan banci. Objektif utama pelaksanaan Banci 2020 adalah bertujuan untuk mengumpul stok dan profil penduduk dan perumahan yang komprehensif serta terperinci sehingga ke peringkat geografi terkecil sebagai penanda aras bagi cici demografi dan sosioekonomi penduduk.

Maklumat daripada banci ini juga akan menentukan bagaimana pembiayaan kerajaan yang bernilai berbilion-bilion ringgit dapat dibelanjakan di seluruh negara. Penghasilan profil yang terperinci ini akan digunakan oleh kerajaan dan Pihak Berkuasa Tempatan (PBT) untuk membuat perancangan dan keputusan berkenaan perkhidmatan awam yang diperlukan bagi setiap lokaliti, seperti hospital, sekolah, jalan raya, bekalan air dan elektrik serta pengangkutan awam. Sama ada kita sedari atau tidak, kejayaan negara dan kesejahteraan hidup yang kita nikmati pada hari ini merupakan hasil daripada penyaluran maklumat penduduk daripada banci terdahulu.

Oleh itu, Wawasan Kemakmuran Bersama 2030 hanya akan dapat dijayakan dengan baik melalui Banci Penduduk dan Perumahan Negara yang komprehensif untuk menetapkan hala tuju baharu ekonomi bagi memastikan kesejahteraan bersama-sama semua rakyat Malaysia. Pastinya melalui data Banci 2020, wawasan 2030 yang bermatlamatkan pembangunan mampan dengan pengagihan ekonomi saksama serta inklusif merentasi setiap peringkat rantaian bekalan, etnik dan wilayah dapat dijayakan bagi mewujudkan kestabilan politik dan keharmonian dalam kalangan rakyat Malaysia.


Bahasa Melayu dan Karya Sastera di Rantau Eropah

Untuk mendapatkan maklumat terkini, ikuti kami melalui Telegram

Kuala Lumpur – Sidang ketujuh bagi pembentangan dalam Simposium Pengantarabangsaan Bahasa Melayu dengan tema “Bahasa Melayu di Forum Antarabangsa” telah disampaikan oleh empat orang pembentang yang terdiri daripada Sasterawan Negara, iaitu YBhg. Dato’ Dr. Mohd Anwar Ridhwan, YBhg. Prof. Emeritus Dr. Dustin Cowell dari Universiti Wisconsin-Madison, Amerika Syarikat, YBrs. Dr. Surya Suryadi, iaitu Pensyarah Kanan Jabatan Pengajian Asia Selatan dan Asia Tenggara Universiti Leiden Belanda, dan YBhg. Kapten (B) Dato’ Profesor Emeritus Dr. Hashim Yaacob, iaitu Mantan Naib Canselor Universiti Malaya.

Pembentangan yang diadakan secara langsung di Balai Budaya Tun Syed Nasir, Wisma DBP pada hari ini dimulakan oleh YBrs. Dr. Surya Suryadi dengan tajuk “Sumbangan Belanda dalam Pengantarabangsaan Bahasa Melayu”. Beliau menyatakan bahawa bahasa Melayu mula berkembang apabila penjelajah Belanda yang dipenjarakan di Acheh pada tahun 1599 hingga tahun 1602, iaitu Fredrick de Houtman menyusun sebuah kamus pertama yang mencatatkan kosa kata bahasa Melayu dalam bahasa Belanda dan contoh perkataan Belanda yang diterjemahkan ke dalam bahasa Melayu dengan tajuk “Percakapan dan Kamus dalam Bahasa Melayu dan Bahasa Madagaskar- dengan Banyak Perkataan Arab dan Turki”.

Menurut YBrs. Dr. Surya Suryadi, buku tersebut digunakan oleh orang Belanda untuk berkomunikasi dengan masyarakat Melayu dan turut diterjemahkan kepada bahasa Inggeris sebagai rujukan untuk para pelayar Barat berinteraksi dengan orang Melayu di Timur. Hal ini merupakan bukti bahawa Belanda sudah menyumbang dalam pengantarabangsaan bahasa Melayu sejak abad ke-16 lagi.

Tambah YBhg. Prof. Emeritus Dr. Dustin Cowell menerusi kertasnya yang bertajuk “Perkembangan Pengajian Bahasa Melayu di Amerika Syarikat” pula bermula dengan program antarabangsa di bawah naungan Akta Fulbright-Hays 1961, yang menggalakkan orang Amerika Syarikat mempelajari bahasa terkemuka di wilayah tertentu dan memahami secara mendalam mengenai budaya yang berkaitan dengan wilayah sasaran.

Universiti Cornell di bawah arahan Profesor John U. Wolf menubuhkan sebuah konsortium untuk Pengajaran Bahasa Indonesia pada tahun 1976, seterusnya konsortium tersebut dinamakan semula sebagai Konsortium Pengajaran Bahasa Indonesia dan Melayu pada tahun 1998 apabila konsortium tersebut diadakan di Universiti Kebangsaan Malaysia.

Tambah beliau lagi, terdapat sebuah program yang sangat berjaya, iaitu pelajar yang merupakan warganegara Malaysia atau Indonesia boleh memohon untuk menyertai program Fullbright yang bernama “Program Fullbright untuk Pembantu Pengajar Bahasa Asing”, sama ada melalui Suruhanjaya Pertukaran Pendidikan Malaysia dengan Amerika Syarikat atau Yayasan Pertukaran Indonesia.

Menurut Sasterawan Negara, iaitu YBhg. Dato’ Dr. Mohd Anwar Ridhwan dengan tajuk kertas kerjanya, iaitu “Karya Sastera Mewakili Bahasa Melayu di Pentas dan Forum Antarabangsa”, terdapat empat cadangan untuk mengatasi empat isu yang berkait dengan penterjemah, penerbit dan penerbitan, kekurangan ejen sastera, dan program antarabangsa.

Antara cadangan yang dikemukakan bagi isu penterjemah adalah dengan melantik penterjemah yang menguasai bahasa asing dengan baik supaya nilai kesusasteraan dalam teks terjemahan dapat disampaikan dengan baik.

Selain itu, beliau juga mencadangkan supaya karya sastera kebangsaan diterbitkan oleh syarikat penerbitan antarabangsa mengikut bahasa yang diterjemahkan agar karya terjemahan tersebut mampu disebarkan kepada negara sasaran dengan lebih meluas.

Bagi merealisasikan gagasan pengantarabangsaan bahasa Melayu, beliau turut mencadangkan supaya melantik ejen sastera yang sesuai bagi rantau Eropah, Amerika Syarikat dan Amerika Selatan, Afrika dan Asia. Hal ini demikian kerana tanpa ejen sastera, hasrat tersebut agak sukar untuk dilaksanakan. Pada masa yang sama, beliau turut memberikan penekanan terhadap program pengantarabangsaan karya sastera supaya dapat diwujudkan untuk diketengahkan kepada masyarakat dunia.

Sidang ketujuh ini diakhiri dengan pembentangan dan persembahan sajak yang bertajuk “Antara Pengantarabangsaan dan Pengembangsaan” oleh YBhg. Kapten (B) Dato’ Profesor Emeritus Dr. Hashim Yaacob, yang memberikan suntikan motivasi untuk terus memperjuangkan pengantarabangsaan bahasa Melayu.

Mantan Dekan Fakulti Pergigian Universiti Malaya ini menamatkan pembentangannya dengan menyatakan bahawa sesuatu bahasa itu tidak akan dimuliakan dan dimartabatkan sekiranya penuturnya tidak berwibawa.

Kita sebagai penutur bahasa Melayu mestilah mempunyai kewibawaan yang tinggi supaya kita bukan sahaja dihormati di kampung kita, malah di mana-mana sahaja.


Somalia Belang Harimau Besi Mengungkap Fakta Sebenar

SUNGAI PETANI – Sebelum ini, seluruh dunia dipertontonkan fiem Black Hawk Down yang memaparkan kemenangan tentera Amerika Syarikat dalam pertempuran di Mogadishu, Somalia. Walau bagaimanapun, filem tersebut tidak menceritakan fakta yang sebenar bahawa mereka diselamatkan dengan bantuan 100 orang tentera Malaysia, iaitu daripada Batalion Malaysia Pertama (MALBATT 1).

Setelah 26 tahun berlalu, Mejar Jeneral Dato’ Mohd Halim Khalid tampil untuk membetulkan fakta sejarah yang diketahui dan dipegang oleh banyak orang dan diputarbelitkan oleh pihak tertentu untuk kepentingan peribadi mereka.  Maka, lahirlah buku Somalia Belang Harimau Besi, terbitan Dewan Bahasa dan Pustaka (DBP) yang memaparkan kisah sebenar yang dilaluinya bersama-sama pasukannya dalam misi menyelamatkan 70 orang anggota US Rangers yang terperangkap selepas dikepung oleh militia di Pasar Bakara, Mogadishu.

Buku Somalia Belang Harimau Besi ini disempurnakan pelancarannya oleh Panglima Tentera Darat, Jeneral Tan Sri Datuk Zamrose Mohd Zain, di Kem Lapangan Terbang, Sungai Petani, Kedah. Yang turut hadir

ialah Mohd Halim yang kini bertugas sebagai Panglima di Markas Divisyen Kelima Infantri, di Kota Kinabalu, Sabah; Timbalan Ketua Pengarah Operasi DBP, Tuan Haji Abdul Halim Harun; Puan Siti Zawiyah Yahya, iaitu balu Allahyarham Koperal Mat Aznan Awang yang terkorban dalam misi tersebut dan sebahagian veteran pertempuran Somalia (bersara).


Jangan Gusar Suntik Vaksin pada Bulan Puasa – Sultan Selangor

Untuk mendapatkan maklumat terkini, ikuti kami melalui Telegram

Sultan Selangor, Sultan Sharafuddin Idris Shah, meminta rakyat di negeri ini tidak gusar untuk mengambil suntikan vaksin COVID-19 ketika berpuasa pada bulan Ramadan dan mengingatkan rakyat agar menerima saranan pihak kerajaan dengan mendaftarkan diri melalui aplikasi MySejahtera dan SeLangkah, serta cara lain bagi mendapatkan suntikan vaksin tersebut.

Jelasnya lagi seperti yang digariskan dalam inti pati khutbah Jumaat di seluruh Selangor pada hari ini bahawa perkara itu telah diperhalusi dan dibincangkan untuk menetapkan hukum keharusannya melalui Mesyuarat Jawatankuasa Muzakarah Majlis Kebangsaan bagi Hal Ehwal Agama Islam Malaysia (MKI) ke-118, pada 16 hingga 17 Februari 2021 dan Mesyuarat Jawatankuasa Fatwa Negeri Selangor, pada 9 Mac 2021.

Menerusi hantaran di Facebook Selangor Royal Office, baginda turut memanjatkan doa agar rakyat di Selangor terus dirahmati dan dilindungi daripada segala bentuk ancaman serta penularan wabak COVID-19.

“Mudah-mudahan kita tergolong dalam kalangan hamba Allah yang bersabar ketika menempuh segala penyakit yang menimpa, berdisiplin mematuhi Prosedur Operasi Standard (SOP) dan tatacara amalan kebiasaan baharu untuk memerangi COVID-19 demi keselamatan diri serta masyarakat,” titahnya.


Ramadan dan Aidilfitri, Indonesia Larang Mudik

Indonesia melaporkan hampir 1.5 juta  orang rakyatnya dijangkiti COVID-19 dan lebih 40 ribu kematian.  Rentetan itu, negara tersebut telah melarang mudik,  iaitu amalan tahunan yang menyaksikan jutaan rakyatnya pulang ke kampung untuk menyambut Aidilfitri. Hal ini disebabkan kebimbangan akan peningkatan jangkitan COVID-19.

Pada Jumaat (26 Mac 2021), pemerintah Indonesia mengeluarkan arahan melarang mudik disebabkan kebimbangan akan peningkatan jangkitan COVID-19. “Tidak akan ada Mudik pada 2021,“ kata Menteri Kebudayaan Muhadjir Effendy dalam satu kenyataan.

Namun begitu, beliau menambah beberapa orang mungkin mendapat pengecualian untuk “perjalanan terdesak“, tanpa memberikan penjelasan lanjut. Negara tersebut pada awalnya mengumumkan rancangan untuk memvaksinasi lebih 181 juta orang penduduknya dalam  tempoh setahun.


Vaksin: Usaha Menentang COVID-19

Selamatkah? Dilaporkan ada nyawa yang melayang di beberapa buah negara setelah menerima suntikan. Ada kesan sampingan? Bagaimana pula dengan pendedahan video yang mengaitkan mikrocip elektronik yang dimasukkan ke dalam vaksin melalui teknologi nano yang dikatakan mampu mengesan kedudukan manusia?

Bolehkah umat Islam mengambilnya? Bukankah terdapat sumber yang haram dan meragukan? Lagipun, vaksin ialah agenda Yahudi! Yang paling penting, bagaimana mereka berjaya menghasilkan vaksin dalam masa setahun? Adakah mereka meninggalkan beberapa langkah utama bagi mempercepat penghasilannya?

Amat malang dan sungguh menyedihkan! Biarpun dianggap sebagai keajaiban perubatan dan merupakan jalan keluar daripada belenggu pandemik COVID-19, banyak pihak yang mempertikai dan menafikan keberkesanan vaksin.

Memetik kata-kata Profesor Melinda C. Mills, Pakar Sosiologi dan Demografi dari Universiti Oxford yang juga Pengarah di Pusat Demografi Sains Leverhulme, dalam British Medical Journal (BMJ) yang diterbitkan pada 17 Februari lalu, sebilangan orang menyebarkan maklumat yang salah mengenai vaksin ‒ maklumat palsu dengan niat jahat atau maklumat yang mengelirukan, berdasarkan kepercayaan yang salah. Apa-apa yang membimbangkan ialah kedua-duanya meningkatkan keraguan terhadap vaksin, yang disenaraikan oleh Pertubuhan Kesihatan Sedunia (WHO) sebagai satu daripada 10 ancaman kesihatan utama. Akibatnya amat jelas. Sebagai contoh, walaupun vaksinasi campak telah menyelamatkan 23 juta nyawa, maklumat yang salah sering dikaitkan dengan peningkatan kes penyakit ini.

Antara maklumat palsu mengenai vaksin ialah heterogenus, disebarkan oleh kumpulan yang bermula daripada golongan pendukung kebebasan (libertarian) antivaksin yang kononnya melindungi kebebasan awam termasuk golongan ibu bapa yang prihatin dan orang yang peka terhadap kesihatan. Dalam keadaan yang tidak menentu dan masyarakat kebanyakannya berhadapan dengan maklumat yang rumit dan berkembang, sekitar 25 peratus rakyat Amerika Syarikat (AS) dilaporkan telah berkongsi berita palsu secara tidak sengaja. Manakala sebilangan besar (70 peratus hingga 83 peratus) masyarakat di AS dan Eropah menggunakan internet untuk mencari maklumat kesihatan, pada kebiasaannya di media sosial. Contohnya, lebih daripada 65 peratus kandungan YouTube mengenai vaksin nampaknya tidak menggalakkan penggunaannya ‒ memfokuskan pada autisme, reaksi buruk atau kandungan merkuri. Algoritma carian mempromosikan kandungan yang serupa dengan apa-apa yang pernah dilihat oleh pengguna sebelumnya, menyebabkan banyak pihak memasuki ruang gema yang semakin sempit dengan maklumat palsu.

Kajian di United Kingdom pada tahun ini mendapati pengguna yang bergantung pada media sosial untuk mendapatkan maklumat terutamanya dari YouTube, secara signifikan kurang bersedia untuk diberikan vaksin. Hal ini dikatakan demikian kerana ramai yang terpengaruh dengan teori konspirasi COVID-19 yang mengatakan bahawa pandemik tersebut dirancang bagi mengurangkan populasi dunia.  Lantaran itu, pengambilan vaksin yang dihasilkan dalam tempoh masa yang begitu pantas hanya akan menguntungkan pihak tertentu yang dikatakan memandang sebelah mata aspek keselamatan serta kesan sampingan kepada pengguna.

Vaksin berfungsi dengan mendedahkan sistem kekebalan tubuh kepada sejumlah kecil virus atau “maklumat” mengenai virus, cukup untuk “mengajar” vaksin mengenali dan bertindak balas terhadap patogen itu. Ideanya adalah bagi mendedahkan tubuh kepada virus dengan cara terkawal untuk “melatih” vaksin mencegah jangkitan.

Penciptaan vaksin bermula pada tahun 1796 apabila Edward Jenner mendapati, dengan mendedahkan jumlah kecil virus cacar yang disebut vaccinia atau virus vaksin adalah lebih selamat daripada mendedahkan mereka kepada virus variola yang menjangkiti manusia. Oleh itu, inokulasi terhadap virus vaksin pada akhirnya menjadi istilah umum yang digunakan pada hari ini ‒ vaksinasi. Penemuan ini benar-benar merevolusikan penjagaan kesihatan awam.

Pertubuhan Kesihatan Sedunia (WHO) menyebut cacar air sebagai satu daripada penyakit paling dahsyat yang diketahui oleh umat manusia kerana penyakit tersebut menyebabkan berjuta-juta kematian di seluruh dunia selama kira-kira 3000 tahun. Cacar secara rasmi dibasmi pada tahun 1980, menerusi program vaksinasi global yang konsisten. Pada 8 Mei tahun itu, Majlis Kesihatan Sedunia ke-33 membuat pengumuman bersejarah: “Dunia dan semua rakyatnya telah memenangi kebebasan daripada virus cacar.” Menurut WHO, pada abad ke-20 sahaja, cacar telah meragut sekitar 300 juta nyawa. Hingga hari ini, dunia telah memiliki vaksin untuk mencegah lebih daripada 20 penyakit yang mengancam nyawa.

Disebabkan pencapaian vaksin yang gemilang, penyelidikan saintifik sama sekali menolak dakwaan vaksinasi tidak selamat serta mempunyai kaitan dengan autisme. Malah, para saintis juga percaya bahawa vaksin memperkuat dan bukannya melemahkan sistem imun. Walaupun kekebalan semula jadi kadangkala lebih kuat daripada imuniti yang diperoleh melalui vaksin, tetapi memperoleh imuniti secara semula jadi yang  mendedahkan anak-anak kepada risiko kesihatan merupakan sesuatu yang tidak seharusnya berlaku.

Ada juga yang mendakwa vaksin mengandungi toksin pada tahap yang tidak selamat untuk tubuh manusia. Pada hakikatnya, sedar tidak sedar kita sememangnya terdedah kepada bahan-bahan yang diperoleh secara semula jadi melalui makanan dan banyak produk lain. Menurut Jawatankuasa Makanan dan Ubat (FDA) AS, kandungan merkuri dalam dos standard vaksin yang mengandung tiomersal (thimerosal) adalah hampir sama dengan yang terdapat dalam tin tiga auns tuna. Kenyataan daripada Projek Pengetahuan Vaksin di Universiti Oxford, United Kingdom mendedahkan, buah pear mengandungi sekitar 50 kali lebih banyak formaldehid daripada yang terdapat dalam apa-apa vaksin sekali pun.

Memandangkan vaksin terpantas ‒ vaksin beguk (mumps) ‒ memerlukan masa selama empat tahun untuk dihasilkan, adalah wajar jika kita berasa khuatir mengenai keselamatan dan keberkesanan vaksin COVID-19.

Menerusi temu bual bersama-sama WIRED Health: Tech pada Oktober lalu, Dr. Tal Zaks, Ketua Pegawai Perubatan Moderna Therapeutics dan Profesor Uğur Şahin, pengasas dan Ketua Pegawai Eksekutif BioNTech menjelaskan, dengan mempunyai akses kepada dana yang lebih banyak bermakna penyelidik dapat menjalankan kajian dan penyelidikan dengan lebih pantas, tanpa perlu berasa bimbang akan kesan kehilangan modal sekiranya calon vaksin mereka tidak lulus ujian keselamatan atau keberkesanan.

Profesor Şahin menjelaskan: “Satu aspek penting yang diketengahkan bukannya dengan melangkau atau mengurangkan langkah, kami memutuskan untuk melakukan sesuatu secara seiring. Pada kebiasaannya, dalam pengembangan vaksin, kajian fasa pertama dilakukan. Mungkin enam atau 12 bulan kemudian, kajian fasa kedua dilakukan. Selepas itu barulah akan diputuskan sama ada kajian fasa ketiga perlu dilakukan atau tidak. Hal ini dilakukan bukan sahaja untuk meminimumkan risiko kos tetapi juga berdasarkan cara tradisional (di mana-mana vaksin dihasilkan). Ini bukan cara terbaik tetapi hanya kaedah yang dilakukan secara tradisional.”

Selain dana yang besar, penyelidik tidak bermula daripada kosong ketika mereka mengetahui mengenai SARS-CoV-2, virus yang menyebabkan COVID-19. SARS-CoV-2 ialah ahli keluarga koronavirus. Menurut Institut Alergi Nasional dan Penyakit Berjangkit AS, terdapat beratus-ratus koronavirus termasuk empat yang boleh menyebabkan selesema biasa, serta koronavirus yang mencetuskan SARS atau sindrom pernafasan akut yang teruk ‒ wabak pada tahun 2002, dan kemunculan MERS atau sindrom pernafasan Timur Tengah, pada tahun 2012.

Dr. Eric J. Yager, Profesor Mikrobiologi Bersekutu di Albany College of Pharmacy and Health Sciences di Albany, New York memberitahu bahawa para saintis telah mempelajari dan mengkaji koronavirus selama lebih daripada 50 tahun. Hal ini bermaksud para saintis mempunyai rekod data mengenai struktur, genom dan kitaran hidup virus jenis ini. Dr. Yager menjelaskan: “Kajian terhadap virus-virus ini membuktikan pentingnya protein lonjakan virus (S) dalam perlekatan, perlakuran dan kemasukan, serta mengidentifikasi protein S sebagai sasaran perkembangan terapi antibodi dan vaksin.” Tambah beliau: “Usaha awal para saintis di Universiti Oxford untuk membuat vaksin berasaskan adenovirus untuk menentang MERS memberikan pengalaman eksperimen yang diperlukan dan asas untuk mengembangkan vaksin adenovirus untuk COVID-19.”

Seterusnya, kolaborasi antara penyelidik dengan saintis sedunia memudahkan proses penghasilan vaksin COVID-19. Di tengah-tengah wabak global, para penyelidik cepat bergerak untuk berkongsikan data koronavirus yang diketahui dengan saintis lain. Dr. Yager mengatakan bahawa berkat kemajuan dalam penjujukan genom, para penyelidik berjaya menemukan urutan virus SARS-CoV-2 pada Januari 2020. Kira-kira 10 hari selepas kes pneumonia pertama kali dilaporkan di Wuhan, China, keupayaan untuk mempercepat penyelidikan dan ujian klinikal merupakan hasil langsung daripada kerjasama di seluruh dunia ini.

Beberapa buah negara telah mula memberikan vaksin Pfizer-BioNTech COVID-19. Ini ialah vaksin mRNA pertama yang digunakan pada manusia di luar ujian klinikal. Syarikat lain yang mengusahakan vaksin mRNA COVID-19 ialah Moderna, yang bekerjasama dengan Institut Kesihatan Kebangsaan (NIH) AS. Selain perkembangan vaksin yang pantas, kedua-dua syarikat ini merupakan pelopor dalam teknologi mRNA. “Pandemik ini telah memasuki era baharu penyelidikan vaksin. Kolaborasi saintis global dan penghasilan vaksin mRNA menyamai kejayaan ‘pendaratan manusia di bulan’,” kata Dr. Yager.

Cabaran pada masa kini sebenarnya adalah untuk memastikan kelancaran penerimaan vaksin oleh masyarakat secara meluas. Apa lagi alasan anda untuk menafikan vaksin sebagai kaedah perubatan yang terbukti berkesan dan selamat? Buka minda dan lapangkan dada dengan membaca daripada sumber yang benar dan sahih. Percayalah, anda akan lebih sihat dan selamat!


Untuk mendapatkan maklumat terkini, ikuti kami melalui Telegram

PUTRAJAYA – Perkhidmatan selama 365 hari Tan Sri Mohd Zuki Ali sebagai Ketua Setiausaha Negara (KSN) ke-15 yang bermula pada 1 Januari 2020, menjadi penuh bermakna apabila sebuah buku garapan beliau bertajuk 365 Hari: Citra dan Aspirasi Mohd Zuki Ali, diterbitkan oleh Dewan Bahasa dan Pustaka (DBP).

Karya sulung Mohd Zuki ini menghimpunkan 19 ucapan, tiga wawancara dan dua artikel beliau sebagai KSN sepanjang tahun 2020. Buku ini merupakan adunan daripada kumpulan amanat, ucaptama dan ucapan serta turut diperjelaskan menerusi wawancara dan artikel media yang bersesuaian bagi menggambarkan pemurnian hasrat dan cetusan idea beliau sebagai pemimpin utama sektor awam di Malaysia. Mohd Zuki dilantik sebagai KSN dengan limpah perkenan Kebawah Duli Yang Maha Mulia Seri Paduka Baginda Yang di-Pertuan Agong XVI, pada 1 Januari 2020.

Buku ini akan membawa pembaca menelusuri kembara 365 hari beliau sebagai KSN dengan perkongsian pelbagai peristiwa penuh cabaran yang unik dan tidak pernah berlaku dalam sejarah negara. Malah, sejak dilantik sebagai KSN, beliau terkenal dengan prinsip FASTER (Flatter, Agile, Streamlined, Tech-enabled, Efficient dan Resilient) dalam perkhidmatan awam.

“FASTER merujuk kerja secara Flatter, Agile, Streamlined, Tech-enabled, Efficient dan Resilient. Prinsip ini mesti diamalkan dan dilaksanakan oleh semua peringkat. Sebagai contoh, ketika lawatan saya ke tapak tebing runtuh di Pasir Mas, Kelantan, baru-baru ini, saya melihat sendiri lebih daripada 50 buah rumah musnah dalam kejadian tanah runtuh tersebut dan semua pihak yang bertanggungjawab bersama-sama melaksanakan tindakan susulan secara strategik.  JKR dan JPS umpamanya telah membuat analisis kerosakan dan anggaran penambahbaikan, manakala Kementerian Alam Sekitar dan Jabatan Perdana Menteri telah menyediakan kertas cadangan segera untuk diangkat ke Mesyuarat Kabinet,“ ujar Tan Sri Mohd Zuki Ali dalam ucapannya pada Majlis Pelancaran Buku 365 Hari: Citra dan Aspirasi Mohd Zuki Ali, yang diadakan di The Glass Suite, Bora Ombak, Marina, Putrajaya.

Majlis tersebut turut dihadiri oleh Tan Sri Mohd. Khairul Adib Abd. Rahman, Ketua Pengarah Perkhidmatan Awam; Datuk Seri Mohd Sallehhuddin Hassan, Timbalan Ketua Setiausaha Kanan, Jabatan Perdana Menteri; Datuk Yusran Shah Mohd Yusof, Ketua Setiausaha Kementerian Pendidikan Malaysia; Prof. Datuk Seri Dr. Awang Sariyan, Pengerusi Lembaga Pengelola DBP; dan Datuk Abang Sallehuddin Abg. Shokeran, Ketua Pengarah DBP. Majlis tersebut juga turut dihadiri oleh ketua pengarang media tempatan.


Belia Berkemahiran Tinggi Melalui Pengajian Kraf

KUALA LUMPUR, 29 Mac – Institut Kraf Negara (di bawah pengurusan Kraftangan Malaysia) mempelawa golongan belia di seluruh negara yang berkelayakan untuk mengikuti program pengajian bagi sesi Julai 2021 dalam bidang kraf berteraskan kemahiran, iaitu Program Diploma dan Sijil di Institut Kraf Negara atau Program Sijil Kemahiran Malaysia (SKM).

Institut Kraf Negara menawarkan pengajian berteraskan Pendidikan Teknikal dan Latihan Vokasional (TVET) dan akademik untuk memenuhi keperluan tenaga mahir dalam bidang kraf industri kreatif seiring dengan kehendak industri. Kini, Institut Kraf Negara telah membuka dua lagi kampus baharu, iaitu Kampus Satelit Sabah di Inanam dan Kota Belud serta Kampus Satelit Sarawak di Kuching dan Betong, Sarawak.

Program yang ditawarkan termasuklah  Program Diploma – Tiga Tahun (Penempatan di Institut Kraf Negara, Rawang, Selangor); Program Sijil – Dua Tahun; (Penempatan di Institut Kraf Negara, Rawang, Selangor); Program Sijil Kemahiran Malaysia (SKM) – Dua Tahun (Penempatan di Institut Kraf Negara, Rawang, Selangor, Kampus Satelit Sabah dan Kampus Satelit Sarawak).

Antara kemudahan dan kelebihan bagi kedua-dua program yang ditawarkan ialah para pelajar akan menerima kemudahan seperti asrama, alatan dan bahan bengkel disediakan, elaun sara hidup bulanan, makan dan minum serta insuran perlindungan pelajar. Permohonan kini dibuka dan dibuat secara dalam talian dari 1 Disember 2020 hingga 15 Jun 2021. Sebarang pertanyaan lanjut boleh layari laman web [email protected] atau hubungi talian 019-30005709.


Kes COVID-19 Terendah Tahun Ini

KUALA LUMPUR – Sebanyak 941 kes baharu COVID-19 direkodkan pada hari ini menjadikan kes kumulatif setakat ini sebanyak 342 885 kes. Jumlah tersebut juga yang terendah pernah dicatatkan pada tahun ini selepas kali terakhir kes harian dicatatkan di bawah angka 1000 ialah pada 9 Disember 2020.

Berikut Ringkasan Status Terkini COVID-19 (29 Mac 2021):

Kes sembuh = 1097
Jumlah kes sembuh = 327 406
Kes baharu positif = 941 (933 tempatan, 8 import)
Jumlah positif = 342 885
Kes kematian = 5
Jumlah kes kematian = 1260
Kes dirawat di Unit Rawatan Rapi (ICU) = 166
Bantuan alat pernafasan = 73


Sekolah Kembali Dibuka Sepenuhnya

Penularan pandemik COVID-19 memberikan kesan yang besar terhadap pelbagai sektor, antaranya sektor pendidikan sehingga menyebabkan beberapa siri penutupan sekolah di seluruh negara ‒ yang terakhir pada Julai tahun lalu. Dengan mengambil kira situasi semasa pandemik COVID-19, Kementerian Pendidikan Malaysia (KPM) pada pertengahan Februari lalu mengumumkan pembukaan sekolah secara berperingkat, bermula dengan kehadiran pelajar prasekolah dan sekolah rendah pada 1 Mac lalu.

Sepertimana yang dijadualkan, pada hari ini, pelajar sekolah menengah menjadi kelompok pelajar terakhir yang kembali ke sekolah setelah hampir sembilan bulan menjalani sesi Pengajaran dan Pembelajaran di Rumah (PdPR). Kelompok ini meliputi pelajar dari negeri Kumpulan B, iaitu Kuala Lumpur, Labuan, Melaka, Negeri Sembilan, Pahang, Perlis, Pulau Pinang, Perak, Putrajaya, Sabah, Selangor, Sarawak dan Sabah, kecuali bagi pelajar di kawasan yang dikenakan Perintah Kawalan Pergerakan (PKP) di daerah Tawau.

Tinjauan di beberapa buah sekolah di sekitar ibu negara mendapati, proses penerimaan pelajar sekolah menengah pada kali ini berjalan dengan lancar berikutan usaha sama semua pihak dalam mematuhi Prosedur Operasi Standard (SOP), bermula dengan penyediaan dan penandaan laluan khas pelajar, saringan suhu sebaik-baik sahaja memasuki perkarangan sekolah, penyediaan pensanitasi tangan, amalan penjarakan fizikal dan sebagainya.

Golongan pendidik antara lain yang turut berasa teruja untuk menjalani sesi pengajaran dan pembelajaran bersama-sama pelajar secara bersemuka. “Apa-apa yang penting, masing-masing perlu melazimkan diri dengan kebiasaan baharu dan norma baharu dengan cara mematuhi SOP yang ditetapkan agar segala-galanya berjalan dengan lancar,” kata Ainin Atikah Mohd. Shukri, Guru Pendidikan Agama Islam dari Sekolah Menengah Sains Seri Puteri.

Beliau turut berharap agar ibu bapa sentiasa peka terhadap tahap kesihatan anak-anak bagi mengelakkan kemungkinan pandemik ini menjangkiti anak-anak mereka seterusnya mengakibatkan berlaku penularan di sekolah.

Video: Suasana persekolahan dengan amalan kebiasaan baharu dan norma baharu di Sekolah Menegah Kebangsaan Perimbun, Selangor, sekitar jam 7.00 pagi, pada 5 April 2021.


Dadah daripada Najis Lembu

Untuk mendapatkan maklumat terkini, ikuti kami melalui Telegram

Polis Diraja Malaysia (PDRM) mengesan kegiatan menghasilkan dadah dengan cara kotor dan jijik seperti daripada cendawan yang tumbuh pada najis lembu untuk digunakan bagi tujuan hiburan.

Timbalan Pengarah (Risikan/Operasi) Jabatan Siasatan Jenayah Narkotik Bukit Aman, DCP Zainudin Ahmad berkata, dadah jenis tersebut kebanyakan dalam bentuk cecair yang sering digunakan dengan dicampurkan ke dalam minuman sewaktu penganjuran parti liar dan di pusat hiburan.

Jelasnya, najis lembu akan mengeluarkan cendawan dan akan diproses menjadi dadah yang membolehkan orang yang mengambilnya berhalusinasi. Walau bagaimanapun, penggunaan dadah tersebut masih sedikit dan kurang popular di pasaran tempatan berbanding dengan dadah jenis ganja, syabu dan heroin yang masih mendapat permintaan tinggi. Namun begitu, pihaknya sentiasa berwaspada dengan permintaan dadah pada masa kini.

Ketika diminta mengulas mengenai trend baharu pengedaran dadah ketika negara dilanda pandemik, Zainudin berkata, sindiket tersebut kini semakin aktif menggunakan perkhidmatan e-panggilan (e-hailing), kurier dan e-dagang untuk meneruskan aktiviti mereka.

Ujarnya lagi kepada BERNAMA selepas menjadi tetamu program Ruang Bicara terbitan Bernama TV malam tadi, sejak 18 Mac tahun lalu hingga 5 Mac 2021, pihaknya telah membuat 156 tangkapan yang melibatkan penghantar dan penerima iaitu e-penggilan (40 tangkapan), kurier (100) dan e-dagang (16). Kerjasama PDRM dengan syarikat perkhidmatan kurier sangat baik dan mereka akan melaporkan jika terdapat maklumat pada barangan yang mencurigakan.


DBP Menangi Lima Kategori Anugerah Buku Negara

KUALA LUMPUR – Pada 7 April 2021, penerbit buku ulung negara, Dewan Bahasa dan Pustaka memenangi lima kategori Anugerah Buku Negara Tahun 2020/2021 yang berlangsung di Pusat Dagangan Dunia Kuala Lumpur (WTCKL) baru-baru ini.

“Ikan Pelaga: Khazanah Unik Nusantara”, tulisan Mohamad Zaini Suleiman, memenangi kategori Buku Umum Popular (Flora dan Fauna). Editor buku ini ialah Nurfarhana Hamzah. Bagi kategori Buku Sains Politik Terbaik pula, “Idea-Idea Besar Ekonomi dan Politik Dunia”, tulisan Zulkifli Salleh, dipilih sebagai pemenang. Editornya ialah Zalimah Yahaya. Kategori Buku Biografi Terbaik menyaksikan “Sheikh Abdullah Basmeih”, karya Wan Ramizah Hasan terpilih sebagai pemenang. Editor buku ini ialah Mohd Riduwan Wahab. Karya Profesor Madya Dr. Noraini Talip, “Bombacaceae: Ciri Anatomi dan Mikrofungi Daun”, mengungguli kategori Buku Sains dan Teknologi Terbaik. Editornya ialah Mohd Amizi Ikman Amran. Untuk kategori Buku Sejarah Terbaik, karya Profesor Dato’ Dr. Ahmad Murad Merican, “Batu Uban Sejarah Awal Pulau Pinang”, dipilih sebagai pemenang. Editor buku ini ialah Rohaida Baharudin.

Penyampaian hadiah disempurnakan oleh YB Dato’ Sri Mustapa Mohamed, Menteri di Jabatan Perdana Menteri (Ekonomi) bersempena dengan Persidangan Industri Kreatif Kebangsaan 2021. Turut hadir ialah Tan Sri Profesor Datuk Wira Abdul Latif Abu Bakar, Pengerusi Panel Jawatankuasa Pemilih Anugerah Buku Negara dan Hasan Hamzah, Pengerusi Yayasan Pembangunan Buku Negara.